*Na podlagi 25., 28. in 75. člena Zakona o gospodarskih javnih službah /ZGJS/ (Uradni list RS, št. 32/93, 30/98 – ZZLPPO, 127/06 – ZJZP, 38/10-ZUKN in 57/11 – ORZGJS40), Zakona o gospodarskih družbah (uradno prečiščeno besedilo) /ZGD-1-UPB3/ (Uradni list RS, št. 65/09, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C in 18/21), četrtega in petega odstavka 61. člena Zakona o lokalni samoupravi (uradno prečiščeno besedilo) /ZLS-UPB2/ (Uradni list RS, št. 94/07, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE), Statuta Občine Apače (Prepih, št. 2/07, 53/12) in Odloka o gospodarskih javnih službah v Občini Apače (Prepih, št. 16/08 in 20/09), Statuta Občine Beltinci (Uradno glasilo slovenskih občin, št. 47/2019) in Odloka o gospodarskih javnih službah v Občini Beltinci (Uradni list RS, št. 43/2012), Statuta Občine Cankova (Uradno glasilo slovenskih občin, št. 2/2021) in Odloka o gospodarskih javnih službah v Občini Cankova (Uradni list RS, št. 86/2011), Statuta Občine Črenšovci (Uradno glasilo slovenskih občin, št. 11/2020) in Odloka o lokalnih gospodarskih javnih službah v Občini Črenšovci (Uradno glasilo slovenskih občin, št. 16/2020), Statuta Občine Dobrovnik (Uradni list RS 35/2007, 2/2009, 66/2010 in 2/2016) in Odloka o gospodarskih javnih službah v Občini Dobrovnik (Uradne objave Občine Dobrovnik, št. 3/2011), Statuta Občine Gornja Radgona (Uradno glasilo Občine Gornja Radgona, št. 1/2015) in Odloka o gospodarskih javnih službah v Občini Gornja Radgona (Uradno glasilo Občine Gornja Radgona, lokalni časopis Prepih, št. 93 z dne 01.07.2015), Statuta Občine Gornji Petrovci /UPB-1/ (Uradni list RS, št. 101/06) in Odloka o gospodarskih javnih službah v Občini Gornji Petrovci (Uradni list RS, št. 86/2011), Statuta Občine Grad (Uradne objave Občine Grad, št. 1/2017) in Odloka o lokalnih gospodarskih javnih službah v Občini Grad (Uradne objave Občine Grad, št. 2/2018),, Statuta Občine Hodoš (Uradni list RS, št. 84/2011) in Odloka o gospodarskih javnih službah v Občini Hodoš (Uradni list RS, št. 6/00), Statuta Občine Kobilje (Uradno glasilo slovenskih občin 26/2016 in 40/2019) in Odloka o* ***lokalnih*** *gospodarskih javnih službah v Občini Kobilje (****Glasilo Občine Kobilje, št. 6/2006 in 38/22****), Statuta Občine Križevci (Uradno glasilo slovenskih občin, št. 10/2018) in Odloka o gospodarskih javnih službah v Občini Križevci (Uradni list RS, št. 32/2011), Statuta Občine Kuzma (****Uradne objave občine Kuzma, št. 3/2017****) in Odloka o gospodarskih javnih službah v Občini Kuzma (Uradni list RS, št. 50/96), Statuta Občine Lendava (Uradni list Republike Slovenije št. 32/2017, 5/2019, 37/2019) in Odloka o gospodarskih javnih službah v Občini Lendava (Uradni list Republike Slovenije 45/2009, 61/2010, 101/2011****,*** *80/2017* ***in 49/2022****), Statuta Občine Ljutomer (Uradno glasilo Občine Ljutomer, št. 11/2009, 7/2011,* ***2/2013****, 1/2016) in Odloka o lokalnih občinskih gospodarskih javnih službah v Občini Ljutomer (Uradni glasilo Občine Ljutomer, št. 2/2015), Statuta Občine Moravske Toplice (Uradni list RS, št. 35/2014, 21/2015, 25/2017) in Odloka o gospodarskih javnih službah v Občini Moravske Toplice (Uradni list RS, št. 29/96, 52/97, 19/07 in 16/2018), Statuta Mestne občine Murska Sobota /UPB/ (Uradni list RS, št. 23/07, 49/2010****,***  *39/2015* ***in 69/17)****in Odloka o gospodarskih javnih službah v Mestni občini Murska Sobota (Uradni list RS, št. 39/2015), Statuta Občine Odranci (Uradni list Republike Slovenije 102/2011****,*** *64/2017* ***in 46/2019)*** *in Odloka o gospodarskih javnih službah v Občini Odranci (Uradni list Republike Slovenije 41/1996, 39/2002 in 113/2009), Statuta Občine Puconci (Uradni list RS, št. 91/15 in 128/21) in Odloka o lokalnih gospodarskih javnih službah v Občini Puconci (Uradni list RS, št.18/2010 in 4/2011) , Statuta Občine Radenci (Uradni glasilo slovenskih občin, št. 2/2011 in 67/2015) in Odloka o gospodarskih javnih službah v Občini Radenci (Uradno glasilo slovenskih občin, št. 7/2014, 12/2019), Statuta Občine Razkrižje (Uradni list RS, št. 41/21 - uradno prečiščeno besedilo) in Odloka o gospodarskih javnih službah v Občini Razkrižje (Uradni list RS, št. 28/2011), Statuta Občine Rogašovci (Uradni list RS, št. 66/99, 76/02, 29/03, 88/05, 79/06 in 69/10) in Odloka o gospodarskih javnih službah v Občini Rogašovci (Uradni list RS, št. 10/09, 34/11 in 39/15), Statuta Občine Sveti Jurij ob Ščavnici (Uradni list RS, št. 45/2014) in Odloka o gospodarskih javnih službah v Občini Sveti Jurij ob Ščavnici (Uradni list RS, št. 10/10 in 56/16), Statuta Občine Šalovci (Uradni list RS, št. 38/06) in Odloka o lokalnih gospodarskih javnih službah v Občini Šalovci (Uradni list RS, št. 9/07), Statuta Občine Tišina (Uradni list RS, št. 41/2015* ***in******97/2020****) in Odloka o gospodarskih javnih službah v Občini Tišina (popr. 10.01.2018) (Uradni list RS, št. 69/2017), Statuta Občine Turnišče (Uradni list Republike Slovenije 6/2017) in Odloka o gospodarskih javnih službah v Občini Turnišče (Uradni list Republike Slovenije 18/2017), Statuta Občine Velika Polana (Uradni list Republike Slovenije 44/1999, 52/2003 in 89/2013 ) in Odloka o gospodarskih javnih službah v Občini Velika Polana (Uradni list Republike Slovenije (24/2003 in 63/2014) Statuta Občine Veržej (Uradni list RS, št. 22/08 in 105/2012) in Odloka o gospodarskih javnih službah v Občini Veržej (Uradni list RS, št. 11/02, 41/04 in 44/04) so Občinski svet Občine Apače na …. redni seji dne …, Občinski svet Občine Beltinci na …. redni seji dne …, Občinski svet Občine Cankova na …. redni seji dne …, Občinski svet Občine Črenšovci na …. redni seji dne …,Občinski svet Občine Dobrovnik na …. redni seji dne …,Občinski svet Občine Gornja Radgona na …. redni seji dne …, Občinski svet Občine Gornji Petrovci na …. redni seji dne …, Občinski svet Občine Grad na …. redni seji dne …, Občinski svet Občine Hodoš na …. redni seji dne …, Občinski svet Občine Kobilje na …. redni seji dne …,Občinski svet Občine Križevci na …. izredni seji dne …., Občinski svet Občine Kuzma na …. redni seji dne …, Občinski svet Občine Lendava na …. redni seji dne …,Občinski svet Občine Ljutomer na …. redni seji dne …, Občinski svet Občine Moravske Toplice na …. seji dne …, Mestni svet Mestne občine Murska Sobota na …. seji dne …, Občinski svet Občine Odranci na …. redni seji dne …,Občinski svet Občine Puconci na …. redni seji dne …, Občinski svet Občine Radenci na …. redni seji dne …, Občinski svet Občine Razkrižje na …. redni seji dne …, Občinski svet Občine Rogašovci na ... redni seji dne …, Občinski svet Občine Sveti Jurij ob Ščavnici na …. redni seji dne …, Občinski svet Občine Šalovci na …. redni seji dne …, Občinski svet Občine Tišina na …. redni seji dne … in Občinski svet Občine Turnišče na …. redni seji dne …,Občinski svet Občine Velika Polana na …. redni seji dne …, Občinski svet Občine Veržej na … redni seji dne … sprejeli*

**O D L O K  
o ustanovitvi javnega podjetja Center za ravnanje z odpadki Puconci d.o.o.**

**[I. SPLOŠNE DOLOČBE](https://www.uradni-list.si/glasilo-uradni-list-rs/vsebina/93223/" \l "I.%C2%A0SPLO%C5%A0NI%C2%A0DOLO%C4%8CBI)**

**[1. člen](https://www.uradni-list.si/glasilo-uradni-list-rs/vsebina/93223/" \l "1.%C2%A0%C4%8Dlen)**

**[(ustanovitev javnega podjetja)](https://www.uradni-list.si/glasilo-uradni-list-rs/vsebina/93223/" \l "(namen%C2%A0odloka))**

1. S tem odlokom se ustanovi javno podjetje Center za ravnanje z odpadki Puconci d.o.o. (v nadaljevanju: javno podjetje).
2. Javno podjetje se organizira kot družba z omejeno odgovornostjo (d.o.o.) v skladu z določili zakona, ki ureja gospodarske družbe.
3. Ustanoviteljice javnega podjetja (v nadaljevanju: občine ustanoviteljice) so:

|  |  |  |
| --- | --- | --- |
|  | **Občina ustanoviteljica** | **Naslov občine** |
| 1. | Občina Apače | **Apače 42b, 9253 Apače** |
| 2. | Občina Beltinci | Mladinska ulica 2, 9231 Beltinci |
| 3. | Občina Cankova | Cankova 25, 9261 Cankova |
| 4. | Občina Črenšovci | Ulica Prekmurske čete 20, 9232 Črenšovci |
| 5. | Občina Dobrovnik, | Dobrovnik 297, 9223 Dobrovnik |
| 6. | Občina Gornja Radgona | Partizanska cesta 13, 9250 Gornja Radgona |
| 7. | Občina Gornji Petrovci | Gornji Petrovci 31d, 9203 Petrovci |
| 8. | Občina Grad | Grad 172, 9264 Grad |
| 9. | Občina Hodoš | Hodoš 52, 9205 Hodoš |
| 10. | Občina Kobilje | **Kobilje 56, 9227 Kobilje** |
| 11. | Občina Križevci | Križevci pri Ljutomeru 11, 9242 Križevci pri Ljutomeru |
| 12. | Občina Kuzma | Kuzma 60 c, 9263 Kuzma |
| 13. | Občina Lendava | Glavna ulica 20, 9220 Lendava |
| 14. | Občina Ljutomer | Vrazova ulica 1, 9240 Ljutomer |
| 15. | Občina Moravske Toplice | Kranjčeva ulica 3, 9226 Moravske Toplice |
| 16. | Mestna občina Murska Sobota | Kardoševa ulica 2, 9000 Murska Sobota |
| 17. | Občina Odranci | Panonska ulica 33, 9233 Odranci |
| 18. | Občina Puconci | Puconci 80, 9201 Puconci |
| 19. | Občina Radenci | Radgonska cesta 5, 9252 Radenci |
| 20. | Občina Razkrižje | Šafarsko 42, 9246 Razkrižje |
| 21. | Občina Rogašovci | Rogašovci 14b, 9262 Rogašovci |
| 22. | Občina Sveti Jurij | Ulica Bratka Krefta 14, 9244 Sveti Jurij |
| 23. | Občina Šalovci | Šalovci 162, 9204 Šalovci |
| 24. | Občina Tišina | Tišina 4, 9251 Tišina |
| 25. | Občina Turnišče | Ulica Štefana Kovača 73, 9224 Turnišče |
| 26. | Občina Velika Polana | Velika Polana 111, 9225 Velika Polana |
| 27. | Občina Veržej | Ulica bratstva in enotnosti 8, 9241 Veržej |

**OBRAZLOŽITEV:**

*3. odst. 61. člena Zakona o lokalni samoupravi (ZLS, Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE) določa, da lahko dve ali več občin zaradi gospodarnejšega in učinkovitejšega zagotavljanja javnih služb skupaj ustanovi javno podjetje.*

*Zakon o gospodarskih javnih službah (ZGJS, Uradni list RS, št. 32/93, 30/98 – ZZLPPO, 127/06 – ZJZP, 38/10 – ZUKN in 57/11 – ORZGJS40) določa, da se za vprašanja povezana s položajem javnega podjetja, uporabljajo predpisi, ki urejajo položaj gospodarskih družbah (t. j. Zakon o gospodarskih družbah, v nadaljevanju: ZGD-1, Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C in 18/21), razen če niso drugače urejena v ZGJS ali drugih zakonih.*

*V skladu z določbo 25. člena ZGJS lokalna skupnost lahko ustanovi javno podjetje v njeni lasti. V skladu s tretjim odstavkom 474. člena ZGD-1 mora družbena pogodba oz. Pogodba o ustanovitvi javnega podjetja vsebovati podatke o ustanoviteljih, zato so v odloku navedene vse občine ustanoviteljice.*

**2. člen**

**[(ustanovitev skupnega organa)](https://www.uradni-list.si/glasilo-uradni-list-rs/vsebina/93223/" \l "(svet%C2%A0ustanoviteljic))**

S tem odlokom občine ustanoviteljice ustanovijo svet ustanoviteljic kot skupni organ za izvrševanje ustanoviteljskih pravic občin za usklajevanje odločitev občin v zvezi z zagotavljanjem javnih služb, ki jih izvaja javno podjetje Center za ravnanje z odpadki Puconci d.o.o..

**OBRAZLOŽITEV:**

*Svet ustanoviteljic je vzpostavljen na podlagi četrtega odstavka 61. člena ZLS. Ostala določila o svetu ustanoviteljic so v 23. do 29. členu tega Odloka.*

**[3. člen](https://www.uradni-list.si/glasilo-uradni-list-rs/vsebina/93223/" \l "2.%C2%A0%C4%8Dlen)**

**(pomen pojmov)**

V tem odloku uporabljeni pojmi imajo enak pomen kot je določen v predpisih, ki urejajo področje gospodarskih javnih služb, gospodarskih družb in varstva okolja.

**OBRAZLOŽITEV:**

*Pojmi iz tega odloka imajo enak pomen v matični zakonodaji.*

**4. člen**

**(uporaba predpisov)**

Za vprašanja v zvezi z ustanovitvijo in poslovanjem podjetja, ki niso urejena s tem odlokom, se uporabljajo določila zakonov, ki urejajo gospodarske javne službe in gospodarske družbe.

**OBRAZLOŽITEV:**

*Opredeljena je subsidiarna uporaba določb področne zakonodaje, za ureditev vseh vprašanj, ki niso urejena s tem odlokom - trenutno ZGJS in ZGD-1.*

**II. FIRMA IN SEDEŽ**

**[5. člen](https://www.uradni-list.si/glasilo-uradni-list-rs/vsebina/93223/" \l "4.%C2%A0%C4%8Dlen)**

**[(firma in sedež podjetja)](https://www.uradni-list.si/glasilo-uradni-list-rs/vsebina/93223/" \l "(ime%C2%A0in%C2%A0sede%C5%BE))**

1. Firma javnega podjetja je: Javno podjetje center za ravnanje z odpadki Puconci d.o.o.
2. Skrajšana firma javnega podjetja je: CEROP d.o.o.
3. Sedež javnega podjetja je: Vaneča 81/b, 9201 Puconci.
4. Poslovni naslov javnega podjetja je: Vaneča 81/b, 9201 Puconci.
5. Javno podjetje lahko opravlja svoje dejavnosti tudi na drugih lokacijah.

**OBRAZLOŽITEV:**

*Besedilo tega člena je oblikovano v skladu z 28. členom ZGJS, ki napotuje na uporabo določb ZGD-1.*

*ZGD-1 v 12. členu določa, da je firma je ime, s katerim družba posluje. V firmi mora biti oznaka, ki nakazuje dejavnost družbe. V 29. členu pa ZGD-1 določa, da je sedež družbe kraj, ki je kot sedež družbe vpisan v register. Poleg sedeža se v register vpiše tudi poslovni naslov družbe.*

*Glede na ugotovitve Računskega sodišča, da CEROP opravlja svojo dejavnost tudi izven sedeža javnega podjetja, je v zadnjem odstavku posebej zapisano, da lahko opravlja dejavnost tudi na drugih naslovih.*

**[6. člen](https://www.uradni-list.si/glasilo-uradni-list-rs/vsebina/93223/" \l "5.%C2%A0%C4%8Dlen)**

**[(pečat)](https://www.uradni-list.si/glasilo-uradni-list-rs/vsebina/93223/" \l "(pe%C4%8Dat))**

1. Javno podjetje ima pečat pravokotne oblike z naslednjo vsebino: Center za ravnanje z odpadki Puconci d.o.o., ki vsebuje tudi zaščitni znak javnega podjetja.
2. Zaščitni znak se lahko spremeni s sklepom skupščine.

**OBRAZLOŽITEV:**

*Uporaba žiga (pečata) po ZGD-1 ni (več) obvezna, je pa bil slednji včasih obvezni del poslovne prakse, javno podjetje tudi posluje z žigom, zato se ta ureditev ohranja. V kolikor se pa gospodarska družba odloči za uporabo žiga, je to potrebno urediti v aktu o ustanovitvi.*

**III. DEJAVNOST**

**[7. člen](https://www.uradni-list.si/glasilo-uradni-list-rs/vsebina/93223/" \l "6.%C2%A0%C4%8Dlen)**

**(izvajanje javnih služb in spremljajoče [dejavnost)](https://www.uradni-list.si/glasilo-uradni-list-rs/vsebina/93223/" \l "(dejavnost))**

1. Javno podjetje je ustanovljeno zlasti z namenom izvajanja obveznih občinskih gospodarskih javnih služb varstva okolja na področju ravnanja z odpadki, vključno z opravljanjem posebnih storitev v skladu z vsakokratnim predpisom, ki ureja metodologijo za določitev cen gospodarskih javnih služb in drugimi spremljajočimi oz. dopolnjujočimi dejavnostmi. Način in pogoje opravljanja gospodarskih javnih služb določi posamezna občina ustanoviteljica z občinskimi akti za območje posamezne občine ustanoviteljice.
2. Javno podjetje izvaja obvezni gospodarski javni službi odlaganja ostankov predelave ali odstranjevanja komunalnih odpadkov in obdelavo določenih vrst komunalnih odpadkov na območju občin ustanoviteljic iz tretjega odstavka 1. člena tega Odloka za vse občine enotno, na način in pod pogoji, kakor so opredeljeni s tem odlokom in Pogodbo o ustanovitvi javnega podjetja.
3. Javno podjetje lahko opravlja tudi druge obvezne in izbirne gospodarske javne službe varstva okolja za občine ustanoviteljice, v kolikor posamezna občina ustanoviteljica določi tako z občinskimi akti.
4. Javno podjetje lahko, v skladu z vsakokrat veljavnimi predpisi, ki urejajo koncesije in javna naročila med subjekti v javnem sektorju (t. im. pogodbeni *in-house*), zaradi boljše izkoriščenosti osnovnih sredstev in kadrovskih virov svoje dejavnosti opravlja tudi za in na območju drugih občin, ki niso ustanoviteljice (pridružene občine) in za druge pravne osebe javnega prava, ob upoštevanju ekonomske upravičenosti izvajanja teh storitev ter zasedenosti kapacitet odlagalnega polja ter dolgoročnega vpliva na kapacitete odlagalnega polja.
5. Javno podjetje lahko na podlagi koncesije opravlja lokalne gospodarske javne službe za občine, ki niso ustanoviteljice javnega podjetja.
6. Javno podjetje lahko opravlja tudi druge dejavnosti (tržne dejavnosti), ki so namenjene boljšemu in bolj celovitemu ravnanju z odpadki in/ali zagotavljajo boljšo izkoriščenost osnovnih sredstev ali večjo produktivnost zaposlenih.
7. Javno podjetje lahko tudi zagotavlja obdelavo in odlaganje odpadkov, ki jih javnemu podjetju posredujejo posamezniki in poslovni subjekti, ki delujejo na območju občin ustanoviteljic ali pridruženih občin.

**OBRAZLOŽITEV:**

*V predmetni določbi je 6. člen sedaj veljavnega Odloka razširjen na način, da pokrije vse dejavnosti, ki jih javno podjetje izvaja, vključno s storitvami, ki se lahko izvajajo na podlagi t. im. in-house razmerij.*

*ZGJS v drugem odstavku 3. člena določa, da lokalna skupnost predpiše način opravljanja lokalne GJS tako, da je zagotovljeno njihovo izvajanje v okviru funkcionalno in prostorsko zaokroženih oskrbovalnih sistemov. Določi se tudi organizacijska in prostorska zasnova opravljanja GJS (7. člen ZGJS). V skladu s temi določili je tako določeno, da javno podjetje izvaja varstva okolja na področju ravnanja z odpadki, in sicer za vse občine ustanoviteljice na njihovih območjih, vključno z opravljanjem posebnih storitev v skladu z Uredbo o metodologiji za oblikovanje cen storitev obveznih občinskih gospodarskih javnih služb varstva okolja (Uredba MEDO, Uradni list RS, št. 87/12, 109/12, 76/17 in 78/19). V skladu z Uredbo o metodologiji za oblikovanje cen storitev obveznih občinskih gospodarskih javnih služb varstva okolja lahko izvajalec GJS izvaja posebne storitve, ki nižajo ceno gospodarske javne službe. Način in pogoje opravljanja gospodarskih javnih služb določi posamezna občina ustanoviteljica z občinskimi akti za območje posamezne občine ustanoviteljice, vendar pa morajo le-ti biti usklajeni s tem odlokom in Pogodbo o ustanovitvi javnega podjetja. Smiselno bi bilo, da se pripravi enoten odlok, ki bo urejal način in pogoje opravljanja gospodarskih javnih služb odlaganja ostankov predelave ali odstranjevanja komunalnih odpadkov in obdelavo določenih vrst komunalnih odpadkov.*

*Drugi odstavek tega člena določa, da javno podjetje izvaja obvezni gospodarski javni službi odlaganja ostankov predelave ali odstranjevanja komunalnih odpadkov in obdelavo določenih vrst komunalnih odpadkov na območju občin ustanoviteljic iz tretjega odstavka 1. člena tega Odloka za vse občine enotno.*

*Tretji odstavek tega člena dopušča možnost, da javno podjetje lahko opravlja tudi druge obvezne in izbirne gospodarske javne službe varstva okolja za občine ustanoviteljice (obvezne lokalne gospodarske javne službe varstva okolja opredeljuje vsakokrat veljavni Zakon o varstvu okolja), v kolikor posamezna občina ustanoviteljica določi tako z občinskimi akti. Javno podjetje tako lahko za posamezne občine ustanoviteljice izvaja tudi druge lokalne GJS v skladu z akti posamezne občine. Javno podjetje že izvaja GJS zbiranja za del občine Puconci.*

*Četrti odstavek tega člena omogoča izvajanje GJS tudi za druge občine, torej za tiste, ki niso ustanoviteljice javnega podjetja na podlagi t.im. pogodbenega in-house razmerja, kakor ga opredeljuje šesti odstavek 13. člena Zakona o nekaterih koncesijskih pogodbah (ZNKP, Uradni list RS, št. 9/19 in 121/21 – ZJN-3B). Javno podjetje namreč že izvaja GJS obdelave in odlaganje na podlagi podeljenih koncesij za občine ne-ustanoviteljice in ta določba omogoča neposredno sklepanje pogodb med občinami ustanoviteljicami in občinami ne-ustanoviteljicami v zvezi z zagotavljanjem gospodarskih javnih služb (dopustna je tudi podelitev pooblastila direktorju javnega podjetja za sklepanje tovrstnih pogodb, ki je predvidena v drugem odstavku 48. člena tega Odloka) . V tem primeru se lahko prihodki iz te dejavnosti štejejo v razmerje odvisnosti podjetja od občin ustanoviteljic (izpolnjevanje pogoja t. im. gospodarske odvisnosti glede na revizijo računskega sodišča). V interesu vseh je, da so kapacitete javne infrastrukture optimalno izkoriščene, saj to znižuje ceno obdelave odpadkov. V primeru sklenjenih koncesijskih pogodb gre za dolgoročna pogodbena razmerja, ki pri izračunu cene za GJS občin ustanoviteljic predstavljajo posebne dejavnosti.*

*Peti odstavek tega člena določa oz. omogoča, da javno podjetje lahko opravlja lokalne gospodarske javne službe za občine, ki niso ustanoviteljice javnega podjetja tudi na podlagi koncesije (t. j. da se javi na javne razpise drugih občin).*

*Šesti odstavek dopušča, da javno podjetje lahko opravlja tudi druge dejavnosti (tržne dejavnosti), ki so namenjene boljšemu in bolj celovitemu ravnanju z odpadki in/ali zagotavljajo boljšo izkoriščenost osnovnih sredstev ali večjo produktivnost zaposlenih, seveda pa morajo biti le-te v manjšem deležu, da se zasleduje pogoj t. im. gospodarske odvisnosti. S predlaganim besedilom člena se sanira očitek Računskega sodišča o neustreznosti oblike izvajanja nalog predelave in ponovne uporabe. V hierarhiji ravnanja z odpadki, predpisani s strani EU in RS, je to primarna naloga na področju ravnanja z odpadki. V kolikor je združena s socialnim podjetništvom in/ali invalidskim podjetjem, se obenem rešujejo še socialni momenti v občinah ustanoviteljicah.*

*Sedmi odstavek dopušča, da javno podjetje lahko tudi zagotavlja obdelavo in odlaganje odpadkov, ki jih javnemu podjetju posredujejo posamezniki in poslovni subjekti, ki delujejo na območju občin ustanoviteljic ali pridruženih občin.*

**[8. člen](https://www.uradni-list.si/glasilo-uradni-list-rs/vsebina/93223/" \l "7.%C2%A0%C4%8Dlen)**

**[(registracija dejavnosti)](https://www.uradni-list.si/glasilo-uradni-list-rs/vsebina/93223/" \l "(registracija%C2%A0dejavnosti))**

1. Javno podjetje se v skladu z Uredbo o standardni klasifikaciji dejavnosti (Uradni list RS, št. 69/07 in 17/08) registrira za opravljanje naslednjih dejavnosti:

08.910 Pridobivanje mineralov za kemikalije in gnojila

08.920 Pridobivanje šote

16.240 Proizvodnja lesene embalaže

16.290 Proizvodnja drugih izdelkov iz lesa, plute, slame in protja

17.120 Proizvodnja papirja in kartona

17.210 Proizvodnja valovitega papirja in kartona ter papirne in kartonske embalaže

17.220 Proizvodnja gospodinjskih, higienskih in toaletnih potrebščin iz papirja

17.290 Proizvodnja drugih izdelkov iz papirja in kartona

20.150 Proizvodnja gnojil in dušikovih spojin

22.190 Proizvodnja drugih izdelkov iz gume

22.210 Proizvodnja plošč, folij, cevi in profilov iz plastičnih mas

22.220 Proizvodnja embalaže iz plastičnih mas

22.290 Proizvodnja drugih izdelkov iz plastičnih mas

32.400 Proizvodnja igrač in rekvizitov za igre in zabavo

32.990 Drugje nerazvrščene predelovalne dejavnosti

35.119 Druga proizvodnja elektrike

35.210 Proizvodnja plina

35.300 Oskrba s paro in vročo vodo

38.110 Zbiranje in odvoz nenevarnih odpadkov

38.120 Zbiranje in odvoz nevarnih odpadkov

**38.210 Ravnanje z nenevarnimi odpadki**

38.220 Ravnanje z nevarnimi odpadki

38.310 Demontaža odpadnih naprav

38.320 Pridobivanje sekundarnih surovin iz ostankov in odpadkov

39.000 Saniranje okolja in drugo ravnanje z odpadki

43.110 Rušenje objektov

43.120 Zemeljska pripravljalna dela

43.130 Testno vrtanje in sondiranje

45.200 Vzdrževanje in popravila motornih vozil

46.120 Posredništvo pri prodaji goriv, rud, kovin, tehničnih kemikalij

46.130 Posredništvo pri prodaji lesa in gradbenega materiala

46.770 Trgovina na debelo z ostanki in odpadki

47.990 Druga trgovina na drobno zunaj prodajaln, stojnic in tržnic

49.410 Cestni tovorni promet

49.420 Selitvena dejavnost

52.100 Skladiščenje

52.240 Pretovarjanje

58.190 Drugo založništvo

63.110 Obdelava podatkov in s tem povezane dejavnosti

43.990 Drugo informiranje

68.100 Trgovanje z lastnimi nepremičninami

68.200 Oddajanje in obratovanje lastnih ali najetih nepremičnin

68.320 Upravljanje nepremičnin za plačilo ali po pogodbi

69.103 Druge pravne dejavnosti

69.200 Računovodske, knjigovodske in revizijske dejavnosti; davčno svetovanje

70.210 Dejavnost stikov z javnostjo

70.220 Drugo podjetniško in poslovno svetovanje

71.129 Druge inženirske dejavnosti in tehnično svetovanje

71.200 Tehnično preizkušanje in analiziranje

72.110 Raziskovalna in razvojna dejavnost na področju biotehnologije

72.190 Raziskovalna in razvojna dejavnost na drugih področjih naravoslovja in tehnologije

72.200 Raziskovalna in razvojna dejavnost na področju družboslovja in humanistike

73.120 Posredovanje oglaševalskega prostora

77.110 Dajanje lahkih motornih vozil v najem in zakup

77.120 Dajanje tovornjakov v najem ali zakup

77.290 Dajanje drugih izdelkov za široko rabo v najem in zakup

77.320 Dajanje gradbenih strojev in opreme v najem in zakup

77.390 Dajanje drugih strojev, naprav in opredmetenih sredstev v najem in zakup

81.100 Vzdrževanje objektov in hišniška dejavnost

81.220 Drugo čiščenje stavb, industrijskih naprav in opreme

81.290 Čiščenje cest in drugo čiščenje

81.300 Urejanje in vzdrževanje zelenih površin in okolice

82.110 Nudenje celovitih pisarniških storitev

82.300 Organiziranje razstav, sejmov, srečanj

82.920 Pakiranje

85.590 Drugje nerazvrščeno izobraževanje, izpopolnjevanje in usposabljanje

96.010 Dejavnost pralnic in kemičnih čistilnic

96.090 Druge storitvene dejavnosti, drugje nerazvrščene.

1. Glavna dejavnost je:

38.210 Ravnanje z nenevarnimi odpadki

1. Poleg dejavnosti iz prvega odstavka tega člena opravlja javno podjetje tudi vse druge posle, ki so potrebni za njegov obstoj in za opravljanje dejavnosti oziroma, ki pripomorejo k izvajanju gospodarske javne službe, ne pomenijo pa neposrednega opravljanja dejavnosti.

**OBRAZLOŽITEV:**

*V skladu z določbo 6. člena ZGD-1 smejo gospodarske družbe opravljati zgolj gospodarske posle v okviru dejavnosti, ki so določene v statutu ali družbeni pogodbi oz. Pogodbi o ustanovitvi javnega podjetja.*

*Ohranjena je določba sedaj veljavnega 7. člena Odloka, s tem da je dopolnjen glede na obseg in vsebino nalog, ki se izvajajo ali se pa bodo izvajale v prihodnosti.*

**[9. člen](https://www.uradni-list.si/glasilo-uradni-list-rs/vsebina/93223/" \l "8.%C2%A0%C4%8Dlen)**

**[(javna pooblastila)](https://www.uradni-list.si/glasilo-uradni-list-rs/vsebina/93223/" \l "(javne%C2%A0slu%C5%BEbe%C2%A0in%C2%A0javna%C2%A0pooblastila))**

1. Javno podjetje lahko za ustanoviteljice izvaja regulatorne naloge na podlagi podeljenega javnega pooblastila.
2. Javno podjetje ima, kolikor ni z zakonom drugače določeno, naslednja javna pooblastila:

* vodenje katastrov in evidenc s področja delovanja javnega podjetja,
* določanje pogojev in dajanje mnenj k dovoljenjem za posege v prostor, če le-ti zadevajo komunalno infrastrukturo, ki jo ima v upravljanju,
* druga javna pooblastila, kakor izhajajo iz vsakokrat veljavne zakonodaje.

**OBRAZLOŽITEV:**

*Izvajanje javne službe je po naravi nalog potrebno ločiti od izvajanja javnih pooblastil, ki predstavljajo oblastne naloge. Ustava Republike Slovenije (URS, Uradni list RS, št. 33/91-I, 42/97 – UZS68, 66/00 – UZ80, 24/03 – UZ3a, 47, 68, 69/04 – UZ14, 69/04 – UZ43, 69/04 – UZ50, 68/06 – UZ121,140,143, 47/13 – UZ148, 47/13 – UZ90,97,99, 75/16 – UZ70a in 92/21 – UZ62a) v 121. členu določa, da lahko z zakonom ali na njegovi podlagi pravne ali fizične osebe dobijo javno pooblastilo za opravljanje določenih nalog državne uprave. Kakor izhaja iz pravne teorije in prakse, lahko občine podelijo javno pooblastilo za opravljanje določenih oblastnih nalog iz njihove izvirne pristojnosti z odlokom.*

*Javno podjetje torej lahko izvaja naloge na podlagi podeljenega javnega pooblastila. S tem se dopušča možnost, da lahko občine ustanoviteljice (skupaj ali posamezno) javnemu podjetju podelijo javno pooblastilo za izvrševanje upravnih funkcij, ki se nanašajo na opravljanje dejavnosti lokalnih gospodarskih javnih služb (z izdajanjem splošnih aktov, z izdajanjem posamičnih aktov oz. odločanjem o posamičnih stvareh, z opravljanjem materialnih dejanj).*

**[10. člen](https://www.uradni-list.si/glasilo-uradni-list-rs/vsebina/93223/" \l "8.%C2%A0%C4%8Dlen)**

**[(](https://www.uradni-list.si/glasilo-uradni-list-rs/vsebina/93223/" \l "8.%C2%A0%C4%8Dlen)[razvojne naloge)](https://www.uradni-list.si/glasilo-uradni-list-rs/vsebina/93223/" \l "(javne%C2%A0slu%C5%BEbe%C2%A0in%C2%A0javna%C2%A0pooblastila))**

1. Javnemu podjetju se poveri izvajanje naslednjih razvojnih in strokovno tehničnih nalog:

* razvoj, načrtovanje in pospeševanje dejavnosti s področja gospodarskih javnih služb ravnanja z odpadki,
* razvojno usmerjeno upravljanje komunalne infrastrukture, ki se nanaša na gospodarske javne službe ravnanja z odpadki,
* investicijsko načrtovanje, izvajanje investicij, vodenje in gospodarjenje z objekti in napravami, potrebnimi za izvajanje gospodarske javne službe ravnanja z odpadki,
* prevzemanje v upravljanje in vzdrževanje novozgrajene ali obnovljene objekte in naprave komunalne infrastrukture,
* opravljanje strokovno tehničnih, organizacijskih in razvojnih nalog v zvezi s komunalno infrastrukturnimi objekti in napravami, s katerimi javno podjetje upravlja,
* priprava letnih programov oz. elaboratov za izvajanje javne službe in kalkulacije prihodkov in odhodkov dejavnosti in najmanj enkrat letno občinam ustanoviteljicam poročanje o izvajanju javne službe in poslovanju, v skladu z vsakokrat veljavnimi predpisi, ki urejajo predmetno javno službo,
* priprava srednjeročnega poslovnega načrta družbe, ki zajema obdobje 7 let (razvojni program),
* izvajanje nalog predelave in ponovne uporabe v skladu s predpisi in s strateškimi dokumenti EU in države, tudi v okviru socialnega podjetništva in/ali invalidskega podjetja,
* razvoj novih dejavnosti in vsebin, ki prispevajo k trajnostnemu ravnanju z odpadki,
* druge naloge, ki jih občine ustanoviteljice skupaj ali posamezno naložijo javnemu podjetju.

**OBRAZLOŽITEV:**

*Javnemu podjetju se nalaga tudi izvajanje strokovno-tehničnih in razvojnih nalog ter tudi drugih nalog, ki jih podjetje lahko (glede na opremo in znanja, s katerimi razpolaga) izvaja bodisi za občine ustanoviteljice skupaj ali posamezno. Namreč, vedno večja pozornost v praksi je namenjena zagotavljanju gospodarskih javnih služb varstva okolja. Posebna pozornost je tako v predmetnem Odloku namenjena izvajanju razvojnih nalog in strokovno-tehničnih nalog, ki so opredeljene v prvem odstavku tega člena.*

*Odlok uvaja sistem zavezujočega poslovnega načrta in srednjeročnega poslovnega načrta (razvojni program).*

**[IV. LASTNIŠTVO JAVNEGA PODJETJA](https://www.uradni-list.si/glasilo-uradni-list-rs/vsebina/93223/" \l "III.%C2%A0LASTNI%C5%A0TVO%C2%A0IN%C2%A0USTANOVITELJSKE%C2%A0PRAVICE)**

**[11. člen](https://www.uradni-list.si/glasilo-uradni-list-rs/vsebina/93223/" \l "9.%C2%A0%C4%8Dlen)**

**[(osnovni kapital)](https://www.uradni-list.si/glasilo-uradni-list-rs/vsebina/93223/" \l "(osnovni%C2%A0kapital,%C2%A0osnovni%C2%A0vlo%C5%BEki%C2%A0in%C2%A0poslovni%C2%A0dele%C5%BEi))**

1. Osnovni kapital javnega podjetja znaša 123.413,00 EUR in je zagotovljen v denarju.
2. Osnovni kapital je v celoti vplačan.

**OBRAZLOŽITEV:**

*V skladu z ZGD-1 (475. člen) mora osnovni kapital d.o.o. znašati najmanj 7.500 EUR, osnovi vložki pa najmanj 50,00 EUR.*

*Osnovni kapital javnega podjetja znaša 123.413,00 EUR in je v celoti vplačan. Zagotovljen je v denarju.*

**12. člen**

**(osnovni vložki in poslovni deleži)**

1. Osnovni vložki in poslovni deleži ustanoviteljic so določeni glede na delež investicije posamezne občine v izgradnjo Centra za ravnanje z odpadki Puconci.
2. Osnovni vložki in na njihovi podlagi pridobljeni poslovni deleži, izraženi v odstotkih, znašajo:

|  |  |  |  |
| --- | --- | --- | --- |
|  | **Naziv občine** | **Osnovni vložek v EUR** | **Poslovni delež v %** |
| 1. | Občina Apače | 4.040,00 | 3,274 |
| 2. | Občina Beltinci | 6.060,00 | 4,910 |
| 3. | Občina Cankova | 1.390,00 | 1,126 |
| 4. | Občina Gornja Radgona | 9.550,00 | 7,738 |
| 5. | Občina Gornji Petrovci | 1.560,00 | 1,264 |
| 6. | Občina Grad | 1.640,00 | 1,329 |
| 7. | Občina Hodoš | 250,00 | 0,203 |
| 8. | Občina Križevci | 2.790,00 | 2,261 |
| 9. | Občina Kuzma | 1.040,00 | 0,843 |
| 10. | Občina Ljutomer | 12.300,00 | 9,967 |
| 11. | Občina Moravske Toplice | 5.380,00 | 4,359 |
| 12. | Mestna občina Murska Sobota | 33.700,00 | 27,307 |
| 13. | Občina Puconci | 4.390,00 | 3,557 |
| 14. | Občina Radenci | 5.040,00 | 4,084 |
| 15. | Občina Razkrižje | 1.150,00 | 0,932 |
| 16. | Občina Rogašovci | 2.350,00 | 1,904 |
| 17. | Občina Sveti Jurij ob Ščavnici | 1.990,00 | 1,612 |
| 18. | Občina Šalovci | 1.190,00 | 0,964 |
| 19. | Občina Tišina | 3.000,00 | 2,431 |
| 20. | Občina Veržej | 1.190,00 | 0,964 |
| 21. | Občina Črenšovci | 4.037,00 | 3,271 |
| 22. | Občina Dobrovnik | 1.293,00 | 1,048 |
| 23. | Občina Kobilje | 564,00 | 0,457 |
| 24. | Občina Lendava | 11.035,00 | 8,941 |
| 25. | Občina Odranci | 1.602,00 | 1,298 |
| 26. | Občina Turnišče | 3.386,00 | 2,744 |
| 27. | Občina Velika Polana | 1.496,00 | 1,212 |
|  | **Skupaj** | **123.413,00** | **100** |

1. Občine ustanoviteljice javnega podjetja so solastniki premoženja, s katerim javno podjetje gospodari, v sorazmerju glede na višino poslovnih deležev kot izhaja iz prejšnjega odstavka tega člena.

**OBRAZLOŽITEV:**

*V predmetnem členu so opredeljeni osnovni vložki in poslovni deleži občin ustanoviteljic. Ohranja se ureditev sedanjega 9. člena Odloka.*

*Dodana je tudi pojasnjevalna določba* ***tretjega*** *odstavka tega člena, ki določa, da so občine ustanoviteljice javnega podjetja solastniki premoženja, s katerim javno podjetje gospodari, v sorazmerju glede na višino poslovnih deležev kot izhaja iz prejšnjega odstavka tega člena.*

**[13. člen](https://www.uradni-list.si/glasilo-uradni-list-rs/vsebina/93223/" \l "3.%C2%A0%C4%8Dlen)**

**[(razmerje solastništva)](https://www.uradni-list.si/glasilo-uradni-list-rs/vsebina/93223/" \l "(ustanovitev%C2%A0in%C2%A0prenehanje))**

**Ustanovitelji javnega podjetja so solastniki premoženja** **v naslednjem sorazmerju**:

* Občina Apače solastnica premoženja v idealnem deležu 3,27%,
* Občina Beltinci solastnica premoženja v idealnem deležu 4,91%,
* Občina Cankova solastnica premoženja v idealnem deležu 1,13%,
* Občina Črenšovci solastnica premoženja v idealnem deležu 3,27%,
* Občina Dobrovnik solastnica premoženja v idealnem deležu 1,05%,
* Občina Gornja Radgona solastnica premoženja v idealnem deležu 7,74%,
* Občina Gornji Petrovci solastnica premoženja v idealnem deležu 1,26%,
* Občina Grad solastnica premoženja v idealnem deležu 1,33%,
* Občina Hodoš solastnica premoženja v idealnem deležu 0,20%,
* Občina Kobilje solastnica premoženja v idealnem deležu 0,46%,
* Občina Križevci solastnica premoženja v idealnem deležu 2,26%,
* Občina Kuzma solastnica premoženja v idealnem deležu 0,84%,
* Občina Lendava solastnica premoženja v idealnem deležu 8,94%,
* Občina Ljutomer solastnica premoženja v idealnem deležu 9,97%,
* Občina Moravske Toplice solastnica premoženja v idealnem deležu 4,36%,
* Mestna občina Murska Sobota solastnica premoženja v idealnem deležu 27,31%,
* Občina Odranci solastnica premoženja v idealnem deležu 1,30%,
* Občina Puconci solastnica premoženja v idealnem deležu 3,56%,
* Občina Radenci solastnica premoženja v idealnem deležu 4,08%,
* Občina Razkrižje solastnica premoženja v idealnem deležu 0,93%,
* Občina Rogašovci solastnica premoženja v idealnem deležu 1,90%,
* Občina Sveti Jurij solastnica premoženja v idealnem deležu 1,61%,
* Občina Šalovci solastnica premoženja v idealnem deležu 0,96%,
* Občina Tišina solastnica premoženja v idealnem deležu 2,43%,
* Občina Turnišče solastnica premoženja v idealnem deležu 2,74%,
* Občina Velika Polana solastnica premoženja v idealnem deležu 1,21%,
* Občina Veržej solastnica premoženja v idealnem deležu 0,96%.

**OBRAZLOŽITEV:**

*V predmetnem členu so opredeljeni osnovni vložki in poslovni deleži občin ustanoviteljic. Ohranja se ureditev sedanjega 10. člena Odloka.*

**14. člen**

**(urejanje razmerij glede infrastrukture)**

1. Občine solastnice so zavezane javnemu podjetju prenesti v najem posest in v uporabo sredstva javne komunalne infrastrukture, ki so jo sofinancirale; to je objekte in naprave za izvajanje storitev ravnanja z odpadki, odlaganja preostanka odpadkov po obdelavi, za vzdrževanje in opremo za predelavo odpadkov (v nadaljevanju: javna infrastruktura), s katerimi razpolagajo.
2. Javno podjetje mora javno infrastrukturo vzdrževati in uporabljati kot dober gospodar za potrebe izvajanja javne službe.
3. Pravice, obveznosti in odgovornosti v zvezi z najemom in uporabo sredstev javne infrastrukture se uredijo s pogodbo. Pri tem velja pravilo enakosti po načelu enotnih kriterijev in pravil pri najemu in uporabi sredstev za vse solastnice javnega podjetja.
4. Najemnina za uporabo javne infrastrukture je namenski prihodek občin, ki ga praviloma namensko uporabljajo za investicije in investicijska vzdrževalna dela na javni infrastrukturi iz prvega odstavka tega člena, ob upoštevanju metodologije za oblikovanje cen storitev obveznih občinskih gospodarskih javnih služb varstva okolja oz. vsakokrat veljavno področno zakonodajo.
5. Sredstva za redno in občasno vzdrževanje javne infrastrukture se pokrivajo iz prihodka, doseženega z izvajanjem storitev javne službe.

**OBRAZLOŽITEV:**

*Vprašanje upravljanja z gospodarsko javno infrastrukturo je bilo zelo aktualno ob izteku prehodnega obdobja za izkazovanje sredstev v upravljanju v skladu s Slovenskimi računovodskimi standardi (SRS 35 (2006) – Računovodsko spremljanje gospodarskih javnih služb), ki se je izteklo z 31. decembrom 2009. V skladu z usmeritvami Računskega sodišča je večina javnih podjetij in občin ureditev javne infrastrukture takrat uredila na način, da so sredstva, ki so bila do takrat v upravljanju javnih podjetij, postala predmet najemnih pogodb. Predmetni člen uvaja ureditev, kakor se je uveljavila glede na usmeritve Računskega sodišča.*

*Prvi odstavek tako določa, da se občine solastnice zavežejo dati javnemu podjetju v najem posest javno infrastrukturo, s katero razpolagajo.*

*Drugi odstavek določa, da mora javno podjetje mora javno infrastrukturo vzdrževati in uporabljati kot dober gospodar za potrebe izvajanja javne službe.*

*Tretji odstavek določa, da se pravice, obveznosti in odgovornosti v zvezi z najemom in uporabo sredstev javne infrastrukture uredijo z ločeno pogodbo. Pri tem velja pravilo enakosti.*

*Četrti odstavek določa, da je najemnina za uporabo javne infrastrukture namenski prihodek občin, ki ga namensko uporabljajo za investicije in investicijska vzdrževalna dela na javni infrastrukturi iz prvega odstavka tega člena.*

*Peti odstavek določa, da se sredstva za redno in občasno vzdrževanje javne infrastrukture pokrivajo iz prihodka, doseženega z izvajanjem storitev javne službe.*

**V. TRAJANJE IN PRENEHANJE JAVNEGA PODJETJA**

**[15. člen](https://www.uradni-list.si/glasilo-uradni-list-rs/vsebina/93223/" \l "3.%C2%A0%C4%8Dlen)**

**[(ustanovitev)](https://www.uradni-list.si/glasilo-uradni-list-rs/vsebina/93223/" \l "(ustanovitev%C2%A0in%C2%A0prenehanje))**

Javno podjetje se ustanovi za nedoločen čas.

**OBRAZLOŽITEV:**

*V predmetnem je opredeljeno trajanje družbe. Ohranja se ureditev sedanjega prvega odstavka 3. člena Odloka – javno podjetje se ustanovi za nedoločen čas.*

**[16. člen](https://www.uradni-list.si/glasilo-uradni-list-rs/vsebina/93223/" \l "3.%C2%A0%C4%8Dlen)**

**[(prenehanje)](https://www.uradni-list.si/glasilo-uradni-list-rs/vsebina/93223/" \l "(ustanovitev%C2%A0in%C2%A0prenehanje))**

1. Javno podjetje lahko preneha:

* če tako sklenejo družbeniki z vsaj tričetrtinsko večino glasov vseh družbenikov,
* če sodišče ugotovi ničnost kapitalske družbe,
* s stečajem,
* s sodno odločbo po tožbi,
* z združitvijo, pripojitvijo ali razdelitvijo,
* če se osnovni kapital zniža pod zakonsko določen znesek,
* v drugih primerih, določenih z zakonom.

1. Za postopek likvidacije družbe in prenehanje družbe po skrajšanem postopku se uporabljajo določila vsakokrat veljavne zakonodaje.
2. V primeru likvidacijskega postopka se preostanek premoženja javnega podjetja deli med družbenike v skladu z njihovimi deleži.
3. Če bi bila zoper javno podjetje vložena ničnostna tožba, lahko družbeniki sklenejo, da bodo sami odpravili ničnostne razloge in prevzamejo obveznosti v razmerju z vložki nasproti osnovnemu kapitalu.

**OBRAZLOŽITEV:**

*Z odlokom je določen čas delovanja javnega podjetja in primeri prenehanja javnega podjetja. Obstaja omejeno število načinov, na katere je možno zapreti d.o.o., in sicer redna ali prisilna likvidacija, prenehanje po skrajšanem postopku, izbris in stečaj.*

*Ureditev v tem členu je usklajena s 521. člen ZGD-1, ki določa, da družba preneha:*

*- če preteče čas, za katerega je ustanovljena;*

*- če tako sklenejo družbeniki z vsaj tričetrtinsko večino glasov vseh družbenikov; družbena pogodba lahko določi višjo večino;*

*- če sodišče ugotovi ničnost kapitalske družbe;*

*- s stečajem;*

*- s sodno odločbo v skladu z drugim odstavkom tega člena;*

*- če nima družbenikov ali če ima družba samo lastne deleže,*

*- če poslovodstvo ne deluje več kot šest mesecev,*

*- z združitvijo v kakšno drugo družbo, ali*

*- če se osnovni kapital zniža pod zakonsko določen znesek.*

*V drugem do četrtek odstavku tega člena je podrobneje opredeljen postopek likvidacije družbe in ničnostne tožbe.*

**VI. UGOTAVLJANJE REZULTATOV POSLOVANJA IN ODGOVORNOST**

**[17. člen](https://www.uradni-list.si/glasilo-uradni-list-rs/vsebina/93223/" \l "3.%C2%A0%C4%8Dlen)**

**[(ugotavljanje rezultatov poslovanja)](https://www.uradni-list.si/glasilo-uradni-list-rs/vsebina/93223/" \l "(ustanovitev%C2%A0in%C2%A0prenehanje))**

1. Javno podjetje vodi evidence o poslovanju, ki se nanašajo na izvajanje gospodarske javne službe in ostalih prihodkov, ločeno po posameznih dejavnostih, podatke o količini in vrstah odpadkov pa tudi po občinah ustanoviteljicah.
2. Ugotavljanje poslovnega izida poteka v skladu s predpisi in sprejeto poslovno politiko javnega podjetja.
3. Morebitno izgubo javnega podjetja, ki bi nastala pri opravljanju gospodarske javne službe za občine ustanoviteljice, pokrivajo ustanoviteljice v sorazmerju s poslovnimi deleži, ki odpade na posamezno ustanoviteljico.
4. O kritju morebitne izgube javnega podjetja in o razporejanju morebitnega dobička odloča skupščina javnega podjetja v skladu z zakonom, tem odlokom in Pogodbo o ustanovitvi javnega podjetja.
5. Presežek prihodka nad odhodki ustvarjen iz naslova opravljanja gospodarske javne službe se praviloma namenja za razvoj dejavnosti oz. storitev opravljanja gospodarskih javnih služb.

**OBRAZLOŽITEV:**

*V predmetnem členu je opredeljeno ugotavljanje poslovnega izida. Ohranja se ureditev sedanjega 41. člena Odloka. Ugotavljanje poslovnega izida se izvede v skladu s predpisi. Skupščina je tisti organ, ki odloča o kritju morebitne izgube in o razporejanju morebitnega dobička javnega podjetja.*

*Z namenom podpore razvojnih nalog javnega podjetja je v petem odstavku tega člena dodatno vnesena določba, da se presežek prihodka nad odhodki ustvarjen iz naslova opravljanja gospodarske javne službe praviloma namenja za razvoj dejavnosti.*

**18. člen**

**(odgovornost)**

Javno podjetje odgovarja za svoje obveznosti z vsem svojim premoženjem, razen s premoženjem, ki predstavlja infrastrukturne objekte in naprave, ki so namenjene za opravljanje dejavnosti, ki se izvajajo kot gospodarska javna služba.

**OBRAZLOŽITEV:**

*V predmetnem členu je opredeljena odgovornost javnega podjetja. Ohranja se ureditev sedanjega 12. člena Odloka. Izvzeta je odgovornost iz naslova javne infrastrukture, v kolikor bi bili posamezni objekti in naprave morebiti v poslovnih knjigah javnega podjetja.*

*Ureditev je skladna z 472. členom ZGD-1, ki določa, da za obveznosti družbe z omejeno odgovornostjo družbeniki niso odgovorni.*

**VII. POVEČANJE OSNOVNEGA KAPITALA**

**[19. člen](https://www.uradni-list.si/glasilo-uradni-list-rs/vsebina/93223/" \l "3.%C2%A0%C4%8Dlen)**

**[(povečanje osnovnega kapitala)](https://www.uradni-list.si/glasilo-uradni-list-rs/vsebina/93223/" \l "(ustanovitev%C2%A0in%C2%A0prenehanje))**

1. Skupščina lahko sklene, da se poveča osnovni kapital. O povečanju osnovnega kapitala z novimi osnovnimi vložki odločajo družbeniki na skupščini s tričetrtinsko večino glasov vseh družbenikov.
2. Novi osnovni vložki se po sklepu skupine lahko združujejo z drugimi poslovnimi deleži družbenika.

**OBRAZLOŽITEV:**

*ZGD-1 opredeljuje povečanje osnovnega kapitala v 517. členu, na način, da določa, da skupščina družbenikov lahko sklene, da se poveča osnovni kapital. Povečanje osnovnega kapitala se lahko opravi kot povečanje osnovnega kapitala z vložki ali kot povečanje osnovnega kapitala iz sredstev družbe.*

*V prvem odstavku tega člena je opredeljeno, da je za to odločitev potrebna tričetrtinska večina vseh glasov, kar se zdi glede na poslovne deleže občin ustanoviteljic primerna večina.*

**[20. člen](https://www.uradni-list.si/glasilo-uradni-list-rs/vsebina/93223/" \l "3.%C2%A0%C4%8Dlen)**

**[(prednostna pravica)](https://www.uradni-list.si/glasilo-uradni-list-rs/vsebina/93223/" \l "(ustanovitev%C2%A0in%C2%A0prenehanje))**

1. Deleži občin soustanoviteljic kot družbenikov se lahko odsvojijo ali pravno nasledijo. Občina ustanoviteljica, ki namerava odsvojiti del ali celotni svoj poslovni delež, mora o odsvojitvi pisno obvestiti vse družbenike. Pri prodaji poslovnega deleža imajo ostale občine ustanoviteljice predkupno pravico.
2. Če prednostno pravico nakupa uveljavi in izvede nakup več občin soustanoviteljic, le-te pridobijo poslovni delež v sorazmernem delu glede na obstoječe poslovne deleže.
3. Za odsvojitev poslovnega deleža osebam, ki niso družbeniki, je potrebno soglasje vseh družbenikov.

**OBRAZLOŽITEV:**

*Predmetna določba je v skladu z 481. členom ZGD-1, ki določa, da se poslovni deleži lahko odsvojijo in dedujejo. Četrti odstavek 481. člena ZGD-1 določa, da če z družbeno pogodbo ni določeno drugače, imajo družbeniki pod enakimi pogoji pri nakupu poslovnega deleža prednost pred drugimi osebami. Peti odstavek 481. člena ZGD-1 pa določa, da mora družbenik, ki namerava prodati svoj poslovni delež, druge družbenike pisno obvestiti o nameravani prodaji in pogojih prodaje ter jih pozvati, da mu morebitni kupec sporoči svojo pripravljenost za nakup v enem mesecu od prejema obvestila. Nadalje šesti odstavek 481. člena ZGD-1 določa, da če je več družbenikov pripravljenih kupiti poslovni delež, postanejo imetniki prodanega deleža vsi kupci skupaj. V sedmem odstavku 481. člena ZGD-1 pa je opredeljeno, da lahko družbena pogodba določi, da je za odsvojitev poslovnega deleža osebam, ki niso družbeniki, potrebno soglasje večine ali vseh družbenikov, in določi pogoje za izdajo soglasja. Osmi odstavek 481. člena ZGD-1 pa določa, da če nobeden od družbenikov ni pripravljen kupiti poslovnega deleža in družbeniki niso dali soglasja za prodajo poslovnega deleža osebi, ki ni družbenik, lahko družbenik izstopi iz družbe.*

*Skladno s to ureditvijo so v 20. členu Odloka urejena vprašanja, ki jih ZGD-1 ne ureja. Tako je v drugem in tretjem odstavku tega člena določeno, da če prednostno pravico nakupa uveljavi več občin soustanoviteljic, postanejo imetniki prodanega deleža vsi kupci skupaj v sorazmernem delu glede na obstoječe poslovne deleže. Za odsvojitev poslovnega deleža osebam, ki niso družbeniki, pa je potrebno soglasje vseh družbenikov.*

**VIII. PRENEHANJE POSLOVNEGA DELEŽA ZARADI IZSTOPA OZIROMA IZKLJUČITVE OBČINE USTANOVITELJICE**

**21. člen**

**Prenehanje poslovnega deleža občini ustanoviteljici**

1. Z enostranskim izstopom ali z izključitvijo občine ustanoviteljice preneha poslovni delež te občine in vse s tem deležem povezane pravice in obveznosti.
2. Občina ustanoviteljica, ki je izstopila iz družbe, ali je bila iz družbe izključena, ima pravico do izplačila v višini vplačanega svojega poslovnega deleža, prevrednotenega v skladu z veljavnimi predpisi in pod pogojem, da je poravnala obveznosti iz naslova vplačila osnovnega vložka do družbe.
3. Občina ustanoviteljica, ki izstopa, oziroma, ki je izključena iz javnega podjetja, lahko zahteva izročitev tistega stvarnega premoženja iz javnega podjetja, ki ga javno podjetje uporablja za opravljanje svoje dejavnosti zgolj za to občino na njenem območju. Razlika do polne vrednosti poslovnega deleža se občini zagotovi v denarju. Če je vrednost tega premoženja višja od poslovnega deleža občine, občina zagotovi razliko v denarju.
4. Občina ustanoviteljica, ki želi iz družbe izstopiti, mora najprej poravnati vse zapadle obveznosti. Izstop je dolžna priglasiti direktorju najkasneje šest mesecev pred potekom poslovnega leta. Direktor je dolžan o izstopu občine ustanoviteljice takoj obvestiti skupščino.
5. Delitev poslovnega deleža ni dopustna.

**OBRAZLOŽITEV:**

*ZGD-1 ureja izključitev in izstop družbenika v 501. člen ZGD-1, prenehanje poslovnega deleža zaradi izstopa ali izključitve družbenika pa v 502. členu ZGD-1.*

*V skladu s temi določbami ZGD-1 Odlok v prvem odstavku 21. člena določa, da z enostranskim izstopom ali z izključitvijo občine ustanoviteljice preneha poslovni delež posamezne občine in vse s tem deležem povezane pravice in obveznosti.*

*V drugem odstavku je urejena pravica občine ustanoviteljice, ki je izstopila iz družbe, ali je bila iz družbe izključena, do izplačila v višini vplačanega svojega poslovnega deleža, prevrednotenega v skladu z veljavnimi predpisi (upošteva se povečana ali zmanjšana vrednost stvarnega in finančnega premoženja) in pod pogojem, da je poravnala obveznosti iz naslova vplačila osnovnega vložka do družbe.*

*Tretji odstavek tega člena določa, da lahko občina ustanoviteljica, ki izstopa, oziroma, ki je izključena iz javnega podjetja, zahteva izročitev tistega stvarnega premoženja iz javnega podjetja, ki ga javno podjetje uporablja za opravljanje svoje dejavnosti zgolj za to občino na njenem območju. Razlika do polne vrednosti poslovnega deleža se občini zagotovi v denarju.*

*Četrti odstavek 21. člena pa določa, da mora občina ustanoviteljica, ki želi iz družbe izstopiti, najprej poravnati vse zapadle obveznosti. Izstop je dolžna priglasiti direktorju najkasneje šest mesecev pred potekom poslovnega leta. Direktor je dolžan o izstopu občine ustanoviteljice takoj obvestiti skupščino.*

*V petem odstavku 21. člena Odloka je opredeljena določba, v skladu s četrtim odstavkom 483. člena ZGD-1, ki določa, da družbena pogodba delitev poslovnega deleža prepove.*

**IX. IZVRŠEVANJE USTANOVITELJSKIH PRAVIC**

**22. člen**

**(občinski sveti občin ustanoviteljic)**

1. Občinski sveti ustanoviteljic si pridržujejo pravico do:

* enakopravnega odločanja o spremembah tega odloka,
* enakopravnega odločanja o vstopu novih družbenikov v javno podjetje,
* enakopravnega odločanja o prenehanju javnega podjetja in statusnemu preoblikovanju,
* dajanja mnenj k predlogom in odločitvam skupščine ter sveta ustanoviteljic,
* odločitev o subvencioniranju cen storitev gospodarskih javnih služb, ki jih izvaja javno podjetje, za svojo občino.

1. Pristojnosti občinskega sveta ne posegajo v pristojnosti sveta ustanoviteljic in obratno.

**OBRAZLOŽITEV:**

*Določbe odloka glede izvrševanja ustanoviteljskih pravic so prilagojene glede na določbe področne zakonodaje in zahteve Računskega sodišča. Vendar pa ne glede na prenos pristojnosti svet ustanoviteljic, občinski sveti obdržijo pristojnosti do enakopravnega odločanja o spremembah tega odloka, enakopravnega odločanja o vstopu novih družbenikov v javno podjetje, enakopravnega odločanja o prenehanju javnega podjetja in statusnemu preoblikovanju, dajanja mnenj k predlogom in odločitvam skupščine ter sveta ustanoviteljic, odločitev o subvencioniranju cen storitev gospodarskih javnih služb, ki jih izvaja javno podjetje.*

*V drugem odstavku 22. člena predloga novega Odloka je tudi ohranjena določba sedanjega Odloka, da pristojnosti občinskega sveta ne posegajo v pristojnosti sveta ustanoviteljic in obratno.*

**23. člen**

**(svet ustanoviteljic, ime in sedež)**

1. S tem odlokom se za izvrševanje ustanoviteljskih pravic občin v javnem podjetju Center za ravnanje z odpadki Puconci d.o.o. ustanovi skupni organ občin ustanoviteljic javnega podjetja Center za ravnanje z odpadki Puconci d.o.o.
2. Ime skupnega organa občin je svet ustanoviteljic javnega podjetja Center za ravnanje z odpadki Puconci d.o.o. (v nadaljevanju: svet ustanoviteljic).
3. Sedež sveta ustanoviteljic je enak sedežu javnega podjetja.
4. Strokovne naloge za svet ustanoviteljic opravlja uprava občine, v kateri je sedež javnega podjetja.

**OBRAZLOŽITEV:**

*Določbe odloka glede izvrševanja ustanoviteljskih pravic so prilagojene glede na določbe področne zakonodaje in zahteve Računskega sodišča.*

*61. člen ZLS v četrtem odstavku določa, da lahko občinski sveti občin ustanovijo za uresničevanje ustanoviteljskih pravic in za usklajevanje odločitev občin v zvezi z zagotavljanjem javnih služb svet ustanoviteljic. Sedež ustanoviteljic je v občini, v kateri je sedež javnega podjetja. Da strokovne naloge za skupni organ opravlja občinska uprava v občine, v kateri je sedež, je določeno v 6. odstavku 61. člena ZLS.*

**24. člen**

**(sestava in odločanje sveta ustanoviteljic)**

1. Svet ustanoviteljic sestavljajo vsakokratni župani oziroma županje (v nadaljevanju: župani) ali po njihovem pooblastilu drugi predstavniki občin ustanoviteljic javnega podjetja Center za ravnanje z odpadki Puconci d.o.o.
2. Svet ustanoviteljic je ustanovljen za izvrševanje ustanoviteljskih pravic ter za usklajevanje odločitev v zvezi z zagotavljanjem javnih služb ustanoviteljic. Občinski sveti s sprejemom tega odloka prenesejo ustanoviteljska upravičenja na svet ustanoviteljic.
3. Predsednik sveta ustanoviteljic se menja vsako leto po načelu rotacije po naslednjem zaporedju: Murska Sobota, Ljutomer, Lendava, Gornja Radgona, Beltinci, Moravske Toplice, Radenci, Puconci, Apače, Črenšovci, Turnišče, Tišina, Križevci, Rogašovci, Sveti Jurij, Grad, Odranci, Gornji Petrovci, Velika Polana, Cankova, Dobrovnik, Šalovci, Veržej, Razkrižje, Kuzma, Kobilje, Hodoš.
4. Predsednik sveta ustanoviteljic predstavlja svet ustanoviteljic, sklicuje in vodi njegove seje, podpisuje njegove odločitve ter skrbi za izvrševanje in koordiniranje njihovega izvajanja.
5. Svet ustanoviteljic veljavno odloča, če je na seji navzočih toliko županov oz. njihovih pooblaščencev, da imajo več kot 70 % (sedemdeset) vseh glasov.
6. Če ob navedenem času svet ustanoviteljic ni sklepčen, se skliče naknadno zasedanje naslednji delovni dan po prvotno določenem dnevu. Svet ustanoviteljic na naknadnem zasedanju veljavno odloča, če je prisotnih vsaj toliko županov oz. njihovih pooblaščencev, da imajo več kot 50 (petdeset) % vseh glasov.
7. Svet ustanoviteljic si prizadeva, da sprejema odločitve soglasno. V kolikor ni mogoče doseči soglasnega sprejema odločitve, je odločitev veljavno sprejeta, če zanjo glasuje več kot 70 % glasov iz 25. člena tega odloka oz. v primeru odložene seje , če zanjo glasuje več kot 50 % glasov iz 25. člena tega odloka. V kolikor tudi predmetna sklepčnost ni dosežena, se seja skliče ponovno.
8. Seja sveta ustanoviteljic mora biti sklicana najmanj enkrat letno. V izjemnih primerih se lahko seja sveta ustanoviteljic izvede korespondenčno.

**OBRAZLOŽITEV:**

*Določbe odloka glede odločanja sveta ustanoviteljic so prilagojene glede na določbe področne zakonodaje in zahteve Računskega sodišča po večji zastopanosti občin ustanoviteljic pri sprejemanju odločitev sveta ustanoviteljic.*

*Besedilo je oblikovano v skladu z določbami 61. člena ZLS, ki določa, da svet ustanoviteljic sestavljajo župani in da svet ustanoviteljic opravlja svoje naloge v imenu in za račun občin, ki so ga ustanovile.*

*Svet ustanoviteljic veljavno odloča, če je na seji navzočih toliko županov oz. njihovih pooblaščencev, da imajo več kot 70 % glasov. Navedena večina je bila glede na poslovne deleže občin ustanoviteljic predlagana kot primerna s strani strokovne skupine, ki je obravnavala ugotovitve Računskega sodišča.*

*Svet ustanoviteljic si prizadeva, da sprejema odločitve soglasno. V kolikor ni mogoče doseči soglasnega sprejema odločitve, je odločitev veljavno sprejeta, če zanjo glasuje več kot 70 % glasov iz 25. člena tega odloka.*

*Sedmi odstavek 24. člena Odloka določa, da mora biti seja sveta ustanoviteljic sklicana vsaj enkrat letno.*

**25. člen**

**(število glasov članov sveta ustanoviteljic)**

Vsak župan ima pri sprejemanju odločitev odstotek glasov, ki ustreza poslovnemu deležu posamezne občine soustanoviteljice iz tretjega odstavka 12. člena tega odloka.

**OBRAZLOŽITEV:**

*V predmetnem členu je opredeljeno število glasov članov sveta ustanoviteljic. Ohranja se ureditev sedanjega 16. člena Odloka, s tem, da se ponovno ne navajajo poslovni deleži posamezne občine ustanoviteljice, ampak je podan sklic na 12. člen Odloka, kjer so že navedeni.*

**26. člen**

**(pristojnosti sveta ustanoviteljic)**

Svet ustanoviteljic ima naslednje pristojnosti:

* določa posebne pogoje za izvajanje dejavnosti ter zagotavljanje in uporabo javnih dobrin,
* odloča o cenah oziroma tarifah za uporabo javnih dobrin,
* odloča v drugih primerih, ko tako izrecno določa zakon ali drug predpis.

**OBRAZLOŽITEV:**

*Besedilo je oblikovano v skladu s 4. odstavkom 61. člena ZLS, ki določa, da občinski sveti občin ustanoviteljic javnega podjetja za izvrševanje ustanoviteljskih pravic občin v skladu z aktom o ustanovitvi javnega podjetja ter za usklajevanje odločitev občin v zvezi z zagotavljanjem javnih služb, ustanovijo skupni organ, ki ga sestavljajo župani. Pravice ustanoviteljic javnega podjetja so določene v skladu z določbo 26. člena ZGJS.*

**27. člen**

**(seje sveta ustanoviteljic)**

1. Seje sveta ustanoviteljic skliče vsakokratni predsednik sveta ustanoviteljic. Pobudo za sklic seje sveta ustanovitelj**ic** imajo tudi člani, katerih skupni poslovni delež predstavlja najmanj desetino osnovnega kapitala, pri čemer morajo sklicatelju navesti predlog dnevnega reda, gradivo in predlog sklepa. Sklic seje mora biti opravljen najkasneje v roku pet dni od prejema pobude za sklic.
2. Seja se skliče pisno, s predlogom dnevnega reda in gradivom po elektronski pošti. Vabilo s popolnim gradivom morajo člani prejeti vsaj deset (10) dni pred sejo.
3. Podrobnosti sklica sej, vodenja, odločanja in delovanja sveta ustanoviteljic določa poslovnik.

**OBRAZLOŽITEV:**

*V 27. členu predloga Odloka je opredeljeno sklicevanje sej sveta ustanoviteljic. Seje sveta ustanoviteljic skliče vsakokratni predsednik sveta ustanoviteljic. Pobudo za sklic seje sveta ustanoviteljev imajo tudi člani, katerih skupni poslovni delež predstavlja najmanj desetino osnovnega kapitala.*

*Seja se skliče pisno, s predlogom dnevnega reda in gradivom, po elektronski pošti. Vabilo s popolnim gradivom morajo člani prejeti vsaj deset (10) dni pred sejo.*

*V tretjem odstavku 27. člena je določeno, da svet ustanoviteljic sprejme poslovnik, ki ureja podrobnosti sklica sej, vodenja, odločanja in delovanja sveta ustanoviteljic.*

**28. člen**

**(odločitev seje sveta ustanoviteljic o cenah gospodarskih javnih služb)**

1. Javno podjetje enkrat letno pripravi elaborat o cenah izvajanja gospodarskih javnih služb v skladu z veljavnimi predpisi ter ga **petnajst** **(**15**)** dni pred sejo predloži svetu ustanoviteljic. Elaborat mora biti pripravljen v skladu z uredbo, ki določa metodologijo za oblikovanje cen storitev obveznih občinskih gospodarskih javnih služb varstva okolja.
2. Pred obravnavo elaborata na svetu ustanoviteljic **elaborat predhodno pregleda** strokovnjak za oblikovanj**e** cen gospodarskih javnih služb varstva okolja, ki ga izberejo občine ustanoviteljice.
3. Svet ustanoviteljic sprejema enotne cene izvajanja gospodarskih javnih služb odlaganja ostankov predelave ali odstranjevanja komunalnih odpadkov in obdelave določenih vrst komunalnih odpadkov za vse občine ustanoviteljice na podlagi elaborata, ki je pripravljen v skladu z veljavnimi predpisi.
4. Posamezna občina ustanoviteljica lahko na podlagi sklepa občinskega sveta s plačilom iz proračuna subvencionira ceno gospodarske javne službe uporabnikom storitev v svoji občini v skladu z vsakokrat veljavnimi predpisi.

**OBRAZLOŽITEV:**

*Besedilo je oblikovano v skladu z Uredbo o metodologiji za oblikovanje cen storitev obveznih občinskih gospodarskih javnih služb varstva okolja, ki v 6. členu določa, da izvajalec enkrat leto pripravi elaborat.*

*Potrjevanje cen je v pristojnosti sveta ustanoviteljic, ki za celotno območje vseh 27 občin ustanoviteljic sprejme enotno ceno.*

*V zadnjem odstavku je še določba, ki je bilo smiselno enako že opredeljena v dosedanjem odloku, obenem pa uresničuje zahteve predpisov, da morajo cene gospodarskih javnih služb pokrivati stroške, ki nastajajo pri njenem izvajanju. V četrtem odstavku 28. člena Odloka je smiselno ohranjena četrtega odstavka 41. člena sedaj veljavnega Odloka.*

**[29. člen](https://www.uradni-list.si/glasilo-uradni-list-rs/vsebina/93223/" \l "20.%C2%A0%C4%8Dlen)**

**[(sredstva za delo sveta ustanoviteljic)](https://www.uradni-list.si/glasilo-uradni-list-rs/vsebina/93223/" \l "(strokovne%C2%A0in%C2%A0administrativne%C2%A0naloge))**

1. Organizacijske in administrativne naloge za potrebe sveta ustanoviteljic opravlja uprava javnega podjetja Center za ravnanje z odpadki Puconci d.o.o..
2. Sredstva za delovanje sveta ustanoviteljic zagotavljajo občine iz proračuna v razmerju glasov članov v svetu ustanoviteljic.

**OBRAZLOŽITEV:**

*Prvi odstavek tega člena določa, da organizacijske in administrativne naloge za potrebe sveta ustanoviteljic opravlja uprava javnega podjetja Center za ravnanje z odpadki Puconci d.o.o.. V četrtem odstavku 23. člena tega Odloka je v skladu s šestim odstavkom 61. člena ZLS določeno, da strokovne naloge za skupni organ opravlja občinska uprava v občine, v kateri je sedež.*

*Besedilo drugega odstavka tega člena je oblikovano na podlagi 4. odstavka 61. člena ZLS, ki določa, da mora akt o ustanovitvi sveta ustanoviteljic določati način financiranja in delitev stroškov med občinami.*

**[X. UPRAVLJANJE JAVNEGA PODJETJA](https://www.uradni-list.si/glasilo-uradni-list-rs/vsebina/93223/" \l "IV.%C2%A0UPRAVLJANJE%C2%A0JAVNEGA%C2%A0PODJETJA)**

**30. člen**

**(organi javnega podjetja)**

1. Organi javnega podjetja so:

* skupščina,
* nadzorni svet,
* direktor.

1. Stroški organov in stroški članov povezanih z udeležbo na sejah so stroški družbe.

**OBRAZLOŽITEV:**

*Javno podjetje ima naslednje organe: skupščino, nadzorni svet in direktorja. Podlaga za ustanovitev sveta ustanoviteljic je četrti odstavek 61. člena ZLS.*

*V skladu s 514. členom ZGD-1 morajo vsi javni subjekti imeti nadzorni svet. V predlaganem členu so tako upoštevana določila ZGD-1.*

*Drugi odstavek tega člena ureja stroške in določa, da so stroški organov in stroški članov povezanih z udeležbo na sejah stroški družbe.*

**31. člen**

**(skupščina)**

1. Upravljavske pravice občin družbenic se uresničujejo preko skupščine, ki jo kot člani skupščine sestavljajo direktorji občinskih uprav ali pooblaščenci, ki imajo za to pisno pooblastilo.
2. Predsednik skupščine se menja vsako leto po načelu rotacije po naslednjem zaporedju: Apače, Beltinci, Cankova, Črenšovci, Dobrovnik, Gornja Radgona, Gornji Petrovci, Grad, Hodoš, Kobilje, Križevci, Kuzma, Lendava, Ljutomer, Moravske Toplice, Murska Sobota, Odranci, Puconci, Radenci, Razkrižje, Rogašovci, Sveti Jurij, Šalovci, Tišina, Turnišče, Velika Polana, Veržej.
3. Predsednik skupščine zastopa družbo v razmerju do direktorja družbe in organov družbe, kolikor ni za posamezen primer določeno drugače.

**OBRAZLOŽITEV:**

*Prvi odstavek tega člena določa, da se upravljavske pravice občin družbenic uresničujejo preko skupščine, ki jo kot člani skupščine sestavljajo direktorji občinskih uprav ali pooblaščenci, ki imajo za to pisno pooblastilo. S to ureditvijo se uveljavlja priporočilo Računskega sodišča, ki je tekom revizije vztrajalo na tem priporočilu, čeprav* *iz odločbe Ustavnega sodišča U-I-230/10-16 izhaja drugačno stališče.*

*Ohranja se rotacija glede predsednika skupščine – le-ta se menja vsako leto po načelu rotacije, kot doslej. V prehodnih in končnih določbah je opredeljeno, da se rotacija nadaljuje.*

*Tretji odstavek 31. člena določa, da predsednik skupščine zastopa družbo v razmerju do direktorja družbe in organov družbe, kolikor ni za posamezen primer določeno drugače.*

**32. člen**

**(razdelitev glasov v skupščini)**

Vsaka občina ustanoviteljica ima število glasov določeno v razmerju z obsegom poslovnega deleža občine ustanoviteljice oziroma na vsakih dopolnjenih 50 EUR osnovnega kapitala en glas:

|  |  |  |  |
| --- | --- | --- | --- |
|  | **Naziv občine** | **Osnovni vložek v EUR** | **Število glasov** |
| 1. | Občina Apače | 4.040 | 80 |
| 2. | Občina Beltinci | 6.060 | 121 |
| 3. | Občina Cankova | 1.390 | 27 |
| 4. | Občina Gornja Radgona | 9.550 | 191 |
| 5. | Občina Gornji Petrovci | 1.560 | 31 |
| 6. | Občina Grad | 1.640 | 32 |
| 7. | Občina Hodoš | 250 | 5 |
| 8. | Občina Križevci | 2.790 | 55 |
| 9. | Občina Kuzma | 1.040 | 20 |
| 10. | Občina Ljutomer | 12.300 | 246 |
| 11. | Občina Moravske Toplice | 5.380 | 107 |
| 12. | Mestna občina Murska Sobota | 33.700 | 674 |
| 13. | Občina Puconci | 4.390 | 87 |
| 14. | Občina Radenci | 5.040 | 100 |
| 15. | Občina Razkrižje | 1.150 | 23 |
| 16. | Občina Rogašovci | 2.350 | 47 |
| 17. | Občina Sveti Jurij ob Ščavnici | 1.990 | 39 |
| 18. | Občina Šalovci | 1.190 | 23 |
| 19. | Občina Tišina | 3.000 | 60 |
| 20. | Občina Veržej | 1.190 | 23 |
| 21. | Občina Črenšovci | 4.037 | 80 |
| 22. | Občina Dobrovnik | 1.293 | 25 |
| 23. | Občina Kobilje | 564 | 11 |
| 24. | Občina Lendava | 11.035 | 220 |
| 25. | Občina Odranci | 1.602 | 32 |
| 26. | Občina Turnišče | 3.386 | 67 |
| 27. | Občina Velika Polana | 1.496 | 29 |
|  | **Skupaj** | **123.413** | **2.455** |

**OBRAZLOŽITEV:**

*V 1. odstavku 506. člena ZGD-1 je določeno, da vsakih dopolnjenih 50 eurov osnovnega vložka daje družbeniku en glas.*

*Ohranja se ureditev iz sedanjega 26. člena Odloka.*

**33. člen**

**(pristojnosti skupščine)**

1. Občine ustanoviteljice sprejemajo sklepe na skupščini. Za vsa vprašanja, ki se nanašajo na sklic skupščine in glasovanje na skupščini ter niso v tem odloku posebej urejena, se uporabljajo določbe zakona, ki ureja gospodarske družbe.
2. Občine ustanoviteljice na skupščini odločajo o:

* zmanjšanju ali povečanju osnovnega kapitala,
* statusnih spremembah in prenehanju družbe,
* izključitvi prednostne pravice družbenikov pri prevzemu novih vložkov,
* sprejetju letnega poročila in uporabi bilančnega dobička,
* sprejetju letnega in srednjeročnega poslovnega načrta,
* zahtevi za vplačilo osnovnih vložkov,
* vračanju naknadnih vplačil,
* delitvi in prenehanju poslovnih deležev,
* predhodnem soglasju k imenovanju ali odpoklicu direktorja javnega podjetja,
* ukrepih za nadzor dela direktorja,
* postavitvi prokurista in poslovnega pooblaščenca,
* uveljavljanju zahtevkov javnega podjetja proti direktorju ali družbenikom v zvezi s povračilom škode, nastale pri ustanavljanju ali poslovodenju,
* zastopanju družbe v sodnih postopkih proti direktorju,
* imenovanju in odpoklicu članov nadzornega sveta,
* potrditvi ali odpoklicu zunanjega revizorja za revizijo letnih poročil na predlog nadzornega sveta,
* podelitvi soglasja direktorju javnega podjetja o ustanovitvi nove gospodarske družbe ali pridobitvi in odsvojitvi deležev v drugi gospodarski družbi,
* pridobivanju, odsvojitvi ali obremenitvi nepremičnin,
* drugih zadevah, za katere tako določa vsakokrat veljavna področna zakonodaja, ta odlok ali Pogodba o ustanovitvi javnega podjetja.

1. Direktor javnega podjetja mora vsako leto skupščini predložiti poslovni načrt javnega podjetja. Potrjen poslovni načrt je zavezujoč. Poslovni načrt ima vsaj naslednje sestavne dele: ocena pričakovanega dobička oz. izgube, načrt investicij, finančni načrt.
2. Za učinkovito zagotavljanje javnih dobrin in uspešno poslovanje javnega podjetja, sprejme skupščina javnega podjetja na predlog direktorja srednjeročni poslovni načrt družbe, ki zajema obdobje 7 let (razvojni program).
3. V primeru obstoja nevarnosti za obstoj družbe je skupščina dolžna takoj sprejeti ukrepe za odpravo razlogov, ki ogrožajo celovitost in delovanje družbe.

**OBRAZLOŽITEV:**

*Besedilo je oblikovano na podlagi 28. člena ZGJS, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oz. gospodarskih družb, če z ZGJS ali drugim zakonom niso urejena drugače.*

*Pristojnosti skupščine določene v 2. odstavku tega člena so v skladu z določbo 505. člena ZGD-1. ZGD-1 v 505. členu določa, da družbeniki odločajo o:*

* *sprejetju letnega poročila in uporabi bilančnega dobička;*
* *zahtevi za vplačilo osnovnih vložkov;*
* *vračanju naknadnih vplačil;*
* *delitvi in prenehanju poslovnih deležev;*
* *postavitvi in odpoklicu poslovodij;*
* *ukrepih za pregled in nadzor dela poslovodij;*
* *postavitvi prokurista in poslovnega pooblaščenca;*
* *uveljavljanju zahtevkov družbe proti poslovodjem ali družbenikom v zvezi s povračilom škode, nastale pri ustanavljanju ali poslovodenju;*
* *zastopanju družbe v sodnih postopkih proti poslovodjem, in*
* *drugih zadevah, za katere tako določa ta zakon ali družbena pogodba.*

**34. člen**

**(sklic skupščine)**

1. Sejo skupščine sklicuje predsednik skupščine na lastno pobudo, dolžan pa jo je sklicati na zahtevo katerekoli občine ustanoviteljice. Direktor zahteva sklic skupščine v primerih, določenih z zakonom.
2. Seja skupščine mora biti sklicana najmanj enkrat letno.
3. Sejo skupščine vodi predsednik. V odsotnosti predsednika vodi sejo skupščine član, ki nadomešča predsednika.
4. Skupščina se **skliče s priporočenim pismom**, pri čemer mora biti vabilo članom vročeno najmanj petindvajset dni pred datumom seje. Z vabilom mora biti predlagan dnevni red seje. Gradivo se posreduje članom po elektronski pošti najmanj deset dni pred sejo skupščine.
5. Skupščina se lahko skliče fizično ali korespondenčno, z uporabo sredstev informacijsko-komunikacijske tehnologije.

**OBRAZLOŽITEV:**

*Odlok v 34. členu ureja sklic skupščine. Sejo skupščine sklicuje predsednik skupščine na lastno pobudo, dolžan pa jo je sklicati na zahtevo direktorja ali župana katerekoli ustanoviteljice. Direktor zahteva sklic skupščine v primerih, določenih z zakonom. Te primere opredeljuje ZGD-1 v 508. členu. V skladu s tem členom skliče skupščino poslovodja:*

* *če naj družbeniki odločajo o zadevah iz 505. člena tega zakona;*
* *če je to nujno za interese družbe;*
* *če se z letno bilanco ali bilanco med poslovnim letom ugotovi, da je izgubljena polovica osnovnega kapitala;*
* *v drugih primerih, določenih z zakonom ali družbeno pogodbo.*

*Drugi odstavek tega člena določa, da sejo skupščine vodi predsednik. V odsotnosti predsednika vodi sejo skupščine član, ki nadomešča predsednika.*

*Tretji odstavek določa, da se skupščina se sklicuje preko elektronske pošte, pri čemer mora biti vabilo članom vročeno najmanj petindvajset dni pred datumom seje. Z vabilom mora biti predlagan dnevni red seje. Gradivo se posreduje članom po elektronski pošti najmanj deset dni pred sejo skupščine.*

*Četrti odstavek določa, da se Skupščina skliče* ***s priporočenim pismom*** *najmanj petindvajset dni pred datumom seje. Gradivo se posreduje članom naknadno, po elektronski pošti najmanj deset dni pred sejo skupščine.*

***Peti odstavek določa****, da se skupščina lahko opravi tudi korespondenčno, z uporabo drugih sredstev informacijsko-komunikacijske tehnologije.*

*Splošno veljavna ureditev po ZGD-1 praviloma predvideva izvedbo skupščine delničarjev v osebni (fizični) prisotnosti delničarjev ali njihovih pooblaščencev, ZGD-1 pa dopušča tudi, da se delničarji udeležijo skupščine ali glasujejo pred skupščino ali na njej s pomočjo elektronskih sredstev brez fizične prisotnosti, vendar pod pogojem, da je le-to urejeno v statutu družbe (četrti odstavek 297. člena ZGD-1). V tem primeru je v družbeni pogodbi (Pogodbi o ustanovitvi javnega podjetja) potrebno urediti postopek izvedbe skupščine, pri čemer je zlasti pomemben način identifikacije delničarjev ter zagotovitev varnega in delujočega sistem elektronskega komuniciranja. Družbena pogodba oz. statut lahko pooblasti poslovodstvo, da ta postopek podrobneje uredi. Tovrstna ureditev je smiselna v primeru izjemnih razmer, kot npr. epidemije COVID-19. Možnost korespondenčnih skupščine se ni izrecno predvidena, le-te niso mogoče.*

**35. člen**

**(sprejem odločitev na skupščini)**

1. Skupščina veljavno odloča, če je na seji navzočih toliko članov, da imajo več kot 70 (sedemdeset) % glasov v skladu z 32. členom tega odloka.
2. Če ob navedenem času skupščina ni sklepčna, se preloži na naslednji delovni dan po prvotno določenem dnevu ob istem času, na kar skupščina veljavno sklepa, če je prisotnih vsaj toliko članov, da imajo več kot 50 (petdeset) % glasov.
3. Skupščina sprejme veljaven sklep, če je za sklep glasovalo več kot 70 (sedemdeset) % glasov v skladu z 32. členom tega odloka, razen če vsakokrat veljavni predpisi oz. ta odlok ne določajo drugače.
4. V primeru naknadnega zasedanja skupščine iz prvega odstavka tega člena , skupščina sprejme veljaven sklep, če je za sklep glasovalo več kot 50 (petdeset) % glasov v skladu z 32. členom tega odloka.
5. Za sprejem odločitve o izvajanju storitev na območju drugih občin, ki niso ustanoviteljice javnega podjetja s prijavo na javne razpise za podelitev koncesije v skladu s petim odstavkom 7. člena tega **odloka**, je potrebna 70 % večina glasov v skladu s 32. členom tega odloka ter soglasje matične občine, kjer se nahaja odlagalno polje.
6. Skupščina lahko za potrebe organizacije svojega dela sprejme poslovnik.

**OBRAZLOŽITEV:**

*Določba tega člena opredeljuje osnove delovanja in sprejemanja odločitev na skupščini. Obenem je predvidena možnost, da skupščina o svojem delu lahko sprejme poslovnik, kjer svoje delovanje podrobneje opredeli.*

*Predlagane določbe so usklajene z določili ZGD-1. ZGD-1 v 510. členu določa, da skupščina družbenikov veljavno odloča, če je navzočih toliko družbenikov, da imajo (vsaj) večino glasov v skladu z določbo prvega odstavka 506. člena ZGD-1. Če ni z zakonom ali družbeno pogodbo določeno drugače, odločajo družbeniki na skupščini z večino oddanih glasov. Nadalje ZGD-1 v tretjem odstavku 510. člena določa, da družbena pogodba lahko določi, da se že v vabilu za skupščino določi naknadni dan zasedanja skupščine, če ta ob prvotno določenem času ne bi bila sklepčna; skupščina na naknadnem zasedanju veljavno odloča ne glede na število navzočih družbenikov. Četrti odstavek tega 510. člena ZGD-1 pa določa, da naknadni dan zasedanja skupščine ne sme biti določen prej kot naslednji delovni dan po prvotno določenem dnevu.*

*V skladu z navedenimi določbami ZGD-1 je v 35. členu Odloka navedena ureditev glede sprejemanja odločitev na skupščini, ki odstopa od ureditve v ZGD-1. Praviloma se zahteva namreč večja večina za sprejem odločitev skupščine, kot izhaja iz ZGD-1. ZGD-1 določa minimalno večino, tako da je ta ureditev dopustna.*

***Za drugo branje Odloka se opušča peti odstavek tega člena (iz I.obravnave), ki je določal: »Za sprejem odločitve o izvajanju storitev na območju drugih občin, ki niso ustanoviteljice javnega podjetja (pridružene občine) po pravilih za t. im. pogodbeni in-house v skladu s četrtim odstavkom 7. člena tega odloka je potrebno soglasje vseh občin ustanoviteljic.« Vsebina te določbe je namreč že vnesena v drugem odstavku 48. člena tega Odloka, ki določa, da mora direktor pred sklenitvijo sporazuma iz četrtega odstavka 7.člena Odloka pridobiti pisno soglasje vseh občin ustanoviteljic za podpis sporazuma.***

**36. člen**

**(nadzorni svet)**

1. Nadzorni svet sestavlja šest članov, od katerih so štirje člani predstavniki občin ustanoviteljic, dva člana pa sta predstavnika delavcev, imenovana v skladu z zakonom, ki ureja sodelovanje delavcev pri upravljanju.
2. Člane nadzornega sveta imenuje skupščina za dobo štirih let in so po preteku mandata lahko ponovno imenovani. Razpis izvede predsednik skupščine, postopek razpisa in imenovanja se podrobneje določi s poslovnikom.
3. Razpis za mesto člana, ki je odstopil, oziroma mu je prenehalo članstvo iz drugega razloga, se opravi takoj. Razpis in imenovanje nadomestnega člana se izvede za ostanek mandatnega obdobja člana, ki mu je predčasno prenehal mandat.
4. Nadzorni svet izmed članov predstavnikov občin ustanoviteljic z navadno večino izvoli predsednika in njegovega namestnika. Predsednik nadzornega sveta zastopa javno podjetje nasproti direktorju in občinam ustanoviteljicam. Predsednik nadzornega sveta je pooblaščen za sklepanje pogodbe o zaposlitvi z direktorjem.
5. Član nadzornega sveta je lahko le neomejeno poslovno sposobna fizična oseba, ki izpolnjuje pogoje za člane nadzornega sveta, katere določa zakon, ki ureja gospodarske družbe. Poleg meril, ki jih določa zakon, ki ureja gospodarske družbe, morajo člani nadzornega sveta zadostiti še naslednjim merilom:

* imajo najmanj univerzitetno (stopnja VII) ali visoko strokovno izobrazbo (stopnja VI/2),
* imajo vsaj 5 let ustreznih delovnih izkušenj s področja vodenja ali sodelovanja v organih upravljanja, vodenja projektov ali področja za oblikovanje cen gospodarskih javnih služb varstva okolja ali s področja delovanja javnega podjetja,
* so strokovnjaki oz. usposobljeni na področju oblikovanja cen gospodarskih javnih služb varstva okolja, kar dokazujejo z referencami oz. potrdilom,
* odlikuje jih osebna integriteta in poslovna etičnost,
* premorejo poslovno in drugo ustrezno strokovno znanje s področja delovanja javnega podjetja,
* so sposobni učinkovitega komuniciranja in timskega dela,
* niso v morebitnih konfliktih interesov.

1. **Ne glede na določbo petega odstavka tega člena za predstavnika delavcev ne veljajo merila iz 1. do 3. alineje prejšnjega odstavka tega člena, temveč sledeči merili:**

* **imata vsaj višješolsko izobrazbo (stopnja VI/I),**
* **imata vsaj 5 let delovnih izkušenj.**

1. Skupščina lahko odpokliče člane nadzornega sveta, ki jih je imenovala, pred potekom mandatne dobe. Član nadzornega sveta, ki ga je izvolil svet delavcev, je lahko odpoklican pred potekom mandata, če tako sklene svet delavcev.

**OBRAZLOŽITEV:**

*V skladu z 2. odstavkom 514. člena ZGD-1 je v javnih podjetjih, kot je CEROP d.o.o., nadzorni svet obvezen organ.*

*Nadzorni svet sestavlja šest članov, od katerih so štirje člani predstavniki občin ustanoviteljic, dva člana pa sta predstavnika delavcev, imenovana v skladu z zakonom, ki ureja sodelovanje delavcev pri upravljanju.*

*Zakon o sodelovanju delavcev pri upravljanju (ZSDU) v 78. členu določa, da se sodelovanje delavcev pri upravljanju uresničuje preko predstavnikov delavcev v organih vodenja in nadzora družbe. Njihovo število v nadzornem svetu ne sme biti manjše od ene tretjine članov in ne večje od polovice vseh članov nadzornega sveta (79. člen ZSDU).*

*Nadzorni svet mora med svojimi člani izvoliti predsednika in njegovega namestnika. Besedilo je usklajeno z določili 278. člena ZGD-1.*

*Člane nadzornega sveta imenuje skupščina za dobo štirih let in so po preteku mandata lahko ponovno imenovani. Razpis izvede predsednik skupščine, postopek razpisa in imenovanja se podrobneje določi s poslovnikom.*

*Poleg pogojev, ki jih za člane nadzornih svetov zahteva ZGD-1, dodaja dodatna merila za članstvo, ki sledijo priporočilo SDH za upravljanje družb v državni lasti, v skladu s priporočili strokovne skupine, ki je obravnavala ugotovitve Računskega sodišča. Opuščena je zahteva po opravljenem posebnem usposabljanju za člane nadzornega sveta, saj se v praksi na lokalni ravni opušča, dodatno pa je vnesena zahteva, da mora biti član nadzornega sveta strokovnjak za oblikovanje cen gospodarskih javnih služb varstva okolja. V tem delu sledi predlog besedila pripombam Računskega sodišča.*

***Nov šesti odstavek posebej določa merila, ki jih morata izpolnjevati predstavnika delavcev v nadzornem sveta. Predstavnika delavcev morata imeti vsaj VI/I. stopnje in 5 let delovnih izkušenj. Za predstavnika delavcev ne velja tudi tretja alineja petega odstavka tega člena, saj ni moč pričakovati, da bo predstavnik delavcev strokovnjak oz usposobljen za področje oblikovanje cen gospodarskih javnih služb varstva okolja, morata pa izpolnjevati pogoje iz 4., 5., 6. in 7. alineje petega odstavka tega člena.***

*Skupščina lahko odpokliče člane nadzornega sveta, ki jih je imenovala, pred potekom dobe. Član nadzornega sveta, ki ga je izvolil svet delavcev, je lahko odpoklican pred potekom mandata, če tako sklene svet delavcev.*

**37. člen**

**(poslovanje in odločanje nadzornega sveta)**

1. Nadzorni svet opravlja svoje delo na sejah. Zaradi opravičljivih razlogov lahko predsednik skliče korespondenčno sejo, ki se izvede z uporabo informacijsko - komunikacijske tehnologije na daljavo. Nadzorni svet je sklepčen, če je pri sklepanju navzočih vsaj polovica članov.
2. Vsak član ima en glas. Odločitev je sprejeta, če je zanjo glasovala večina navzočih članov nadzornega sveta. V primeru, da je rezultat glasovanja neodločen, je odločilen glas predsednika nadzornega sveta.
3. Nadzorni svet se sklicuje po potrebi, vendar pa najmanj enkrat letno.
4. Nadzorni svet najmanj enkrat letno poroča skupščini o svojem delu.
5. Član nadzornega sveta ne sodeluje pri odločanju o zadevah, ki se nanašajo nanj.
6. Za nadzorni svet se smiselno uporabljajo določbe zakona, ki urejajo položaj in pristojnosti nadzornega sveta v družbi z omejeno odgovornostjo.
7. Podrobnosti sklica sej, vodenja, odločanja in delovanja nadzornega sveta določa poslovnik.

**OBRAZLOŽITEV:**

*Nadzorni svet opravlja svojo dejavnost na rednih in dopisnih sejah, pri čemer je seja sklepčna, če je na njej prisotna vsaj polovica članov, odločitev pa je sprejeta, če zanjo glasuje večina oddanih glasov. Vsak član nadzornega sveta ima en glas, v primeru enakega števila glasov je odločilen glas predsednika nadzornega sveta, kar ustreza ureditvi iz četrtega odstavka 257. člena ZGD-1. Član nadzornega sveta ne sodeluje pri odločanju o zadevah, ki se nanašajo nanj.*

*Seje se lahko opravijo tudi opravi z uporabo sredstev informacijsko-komunikacijske tehnologije.*

*Odlok napotuje na uporabo določb ZGD-1 o vprašanjih, ki s tem odlokom niso urejena.*

*Zadnji odstavek tega člena predvideva, da podrobnosti sklica sej, vodenja, odločanja in delovanja nadzornega sveta določa poslovnik.*

**38. člen**

**(pristojnosti nadzornega sveta)**

1. Nadzorni svet nadzoruje vodenje poslov javnega podjetja.
2. Nadzorni svet ima naslednje pristojnosti:

* izvede postopek javnega razpisa za imenovanje direktorja,
* ob pridobljenem predhodnem soglasju skupščine imenuje in odpokliče direktorja,
* sklepa pogodbo o zaposlitvi z direktorjem,
* nadzoruje vodenje poslov javnega podjetja,
* predlaga skupščini v izvolitev ali odpoklic revizorja za revizijo letnih poročil,
* predlaga skupščini sprejem sklepov iz svoje pristojnosti oz. daje mnenje k predlogom za sprejemanje sklepov skupščine, danih s strani direktorja,
* sprejema poslovnik o delu nadzornega sveta,
* imenuje revizijsko komisijo,
* preveri **in potrdi** letno poročilo družbe in predlog za uporabo bilančnega dobička ter zavzame stališče do revizijskega poročila,
* obravnava predlog letnega in srednjeročnega poslovnega načrta z načrtom investicij javnega podjetja, katerega v obravnavo nadzornemu svetu posreduje direktor javnega podjetja,
* daje mnenje k pisnemu poročilu o poslovanju javnega podjetja in povezanih družb na koncu vsakega polletja in ga posreduje v sprejem skupščini,
* **podelitvi soglasja k imenovanju poslovodnih oseb v povezanih gospodarskih družbah z javnim podjetjem**,
* določa prejemke direktorja upoštevaje veljavne splošne in interne akte javnega podjetja,
* opravlja druge zadeve določene z vsakokrat veljavno zakonodajo, s tem odlokom in pogodbo, s katero so urejena razmerja med občinami ustanoviteljicami ter javnim podjetjem.

1. O delu nadzornega sveta sprejme nadzorni svet poslovnik.

**OBRAZLOŽITEV:**

*Besedilo 38. člena tega Odloka je oblikovano* v skladu z 5*14. členom ZGD-1, ki določa, da če ima družba nadzorni svet, se zanj smiselno uporabljajo določbe o nadzornem svetu v delniški družbi. Nadzorni svet imajo vse družbe, ki so subjekti javnega interesa.*

*ZGD-1 v 281. členu določa, da nadzorni svet nadzoruje vodenje poslov družbe. V zvezi s tem ima pristojnosti kot so navedene v predlaganem členu.*

*Med pristojnostmi nadzornega sveta je tudi imenovanje in odpoklic direktorja v skladu z določbo četrtega odstavka 515. člena ZGD-1. Slednji namreč določa, da če ima družba nadzorni svet, poslovodjo imenuje in odpokliče ta svet.*

*Glede na zadnje spremembe ZGD-1 je med nalogami nadzornega sveta tudi imenovanje revizijske komisije.*

*Nadzorni svet podeli soglasje k imenovanju poslovodskih oseb javnega podjetja CEROP v povezanih gospodarskih družbah z javnim podjetjem.*

**39. člen**

**(plačila članom nadzornega sveta)**

1. Članom nadzornega sveta se za njihovo delo zagotovi plačilo. O plačilu članom nadzornega sveta odloči skupščina. Plačilo mora biti v ustreznem razmerju z nalogami članov nadzornega sveta in finančnim položajem javnega podjetja.
2. Člani nadzornega sveta ne morejo biti udeleženi pri dobičku javnega podjetja.

**OBRAZLOŽITEV:**

*ZGD-1 v 284. členu določa, da se lahko članom nadzornega dela za njihovo delo zagotovi plačilo, kar določi družbena pogodba ali skupščina. Plačilo mora biti v ustreznem razmerju z nalogami članov nadzornega sveta in finančnim položajem javnega podjetja. Člani nadzornega sveta ne morejo biti udeleženi pri dobičku.*

**40. člen**

**(revizijska komisija)**

1. Nadzorni svet je v skladu z določbami vsakokrat veljavnega zakona, ki ureja gospodarske družbe, dolžan imenovati revizijsko komisijo.
2. Komisijo sestavljajo predsednik in najmanj dva člana. Predsednika imenuje nadzorni svet izmed svojih članov. Plačilo članov komisije, ki niso tudi člani nadzornega sveta, določi nadzorni svet s sklepom.
3. Sej komisije se smejo udeleževati le člani komisije. Pri obravnavanju posameznih točk so lahko na sejo povabljeni izvedenci ali poročevalci.
4. Komisija poroča o svojem delu nadzornemu svetu.
5. Revizijska komisija izvaja naloge v skladu z določbami vsakokrat veljavnega zakona, ki ureja gospodarske družbe. Revizijska komisija ne more odločati o vprašanjih, ki so v pristojnosti nadzornega sveta.
6. Za vsa ostala vprašanja v zvezi z delovanjem revizijske komisije, ki niso urejena s tem odlokom, se uporabljajo določila zakona, ki ureja gospodarske družbe.

**OBRAZLOŽITEV:**

*ZGD-1 v 514.a členu določa, da mora v družbi, ki je subjekt javnega interesa, nadzorni svet imenovati revizijsko komisijo. Za revizijsko komisijo se smiselno uporabljajo določbe 279. in 280. člena ZGD-1.*

*Nadzorni svet mora imenovati revizijsko komisijo, ki je sestavljena iz vsaj treh članov. Naloge komisije so naštete v petem odstavku tega člena in ne posegajo v naloge nadzornega sveta.*

**41. člen**

**(direktor javnega podjetja)**

1. Direktor je poslovodni organ javnega podjetja.
2. Direktor vodi poslovanje in delo javnega podjetja neomejeno, samostojno in na lastno odgovornost ter zastopa in predstavlja javno podjetja.
3. Pristojnosti direktorja so tudi:

* izvajanje sklepov skupščine in nadzornega sveta, ki so vezani na redno poslovanje javnega podjetja,
* poročanje skupščini in nadzornemu svetu javnega podjetja o zadevah, ki lahko pomembno vplivajo na delovanje javnega podjetja,
* sprejem akta o organizaciji dela in sistemizaciji delovnih mest, kadrovskega načrta in izvajanje kadrovske politike ter prerazporejanje in sprejemanje delavcev na delo v skladu s sprejetimi akti,
* imenovanje vodilnih delavcev,
* sklepanje pogodb o zaposlitvi, odločanje o zadevah s področja delovnih razmerij skladno z zakonom, kolektivno pogodbo in splošnimi akti delodajalca,
* določanje nalog zaposlenim v javnem podjetju in nadzor nad njihovim izvajanjem,
* sprejem vseh splošnih aktov javnega podjetja,
* priprava letnega in srednjeročnega poslovnega načrta javnega podjetja, letnega poročila in ostale dokumentacije, v skladu z veljavnimi predpisi,
* priprava letnega poročila družbe z računovodskimi izkazi in drugimi sestavnimi deli, vključno s predlogom uporabe bilančnega dobička in predlaganje v sprejem skupščini po predhodni obravnavi nadzornega sveta in revizorja,
* zagotavljanje pogojev za sodelovanje delavcev pri upravljanju v skladu z veljavnimi predpisi,
* izvajanje nalog, ki jih določajo predpisi, v razmerju do občin ustanoviteljic in nadzornega sveta ter odločanje o drugih tekočih zadevah,
* imenovanje direktorjev v odvisnih družbah, na podlagi predhodne izvedbe javnega razpisa in pridobljenega soglasja nadzornega sveta.

1. Direktor mora pridobiti predhodno soglasje skupščine v naslednjih primerih:

* pridobivanje, odsvojitev ali obremenitev nepremičnin;
* izdajanje vrednostnih papirjev;
* pridobivanje, odsvojitev ali obremenitev drugih sredstev, katerih posamična vrednost presega 50.000,00 EUR, **v kolikor le-ta niso vključena v veljavni poslovni načrt**, **pri čemer je potrebno predhodno pridobiti mnenje nadzornega sveta**;
* izvajanje investicijskih del in zadolževanje **ter dajanje posojil in poroštev**, ki presega 100.000,00 EUR **v zadnjih 12 mesecih, pri čemer je potrebno predhodno pridobiti mnenje nadzornega sveta**;
* statusne spremembe javnega podjetja.

**OBRAZLOŽITEV:**

*V skladu z določbo 515. člena ZGD-1 ima družba enega ali več poslovodij, ki na lastno odgovornost vodijo posle družbe in jo zastopajo.*

*V tretjem odstavku so navedene pristojnosti direktorja javnega podjetja.*

*V četrtem odstavku tega člena se smiselno ohranja ureditev iz 31. in 39. člena sedanjega Odloka, da mora direktor javnega podjetja v določenih primerih pridobiti soglasje skupščine****, oz. tudi predhodno mnenje nadzornega sveta v primeru pridobivanja, odsvojitve ali obremenitev drugih sredstev, katerih posamična vrednost presega 50.000,00 EUR, v kolikor le-ta niso vključena v poslovnem načrtu ter v primeru izvajanja investicijskih del in zadolževanje ter dajanje posojil in poroštev, ki presega 100.000,00 EUR v zadnjih 12 mesecih.***

**42. člen**

**(imenovanje direktorja in pogoji za imenovanje)**

1. Direktorja imenuje in odpokliče nadzorni svet s posebnim sklepom za mandatno obdobje štirih (4) let in je lahko ponovno imenovan.
2. Za direktorja je lahko imenovana oseba, ki poleg z zakonom določenimi pogoji izpolnjuje še naslednje pogoje:

* najmanj VII/2. stopnja izobrazbe ekonomske, pravne, tehnične ali organizacijske smeri,
* najmanj pet (5) let delovnih izkušenj na vodstvenih delovnih mestih,
* izkušnje iz področja varovanja okolja in ravnanja z odpadki ter poznavanje zakonodaje iz tega področja.

1. Pravice, obveznosti ter pooblastila in odgovornosti direktorja se podrobneje določijo s pogodbo o zaposlitvi poslovodne osebe oz. poslovodenju, ki jo direktor sklene z nadzornim svetom oz. jo v imenu nadzornega sveta sklene predsednik nadzornega sveta.
2. Če direktor ni imenovan ali iz kateregakoli razloga ni direktorja, nadzorni svet javnega podjetja imenuje začasnega direktorja, ki mora izpolnjevati enake pogoje kot so določeni za imenovanje direktorja, vendar največ za dobo enega leta.

**OBRAZLOŽITEV:**

*V 515. členu ZGD-1 direktorja imenuje in odpokliče nadzorni svet, če ga družba ima. ZGD-1 določa, da se direktorja imenuje za določen čas in da mandat traja najmanj 2 leti. Ista oseba je lahko ponovno imenovana.*

*Glede na 2. odstavek 255. člena v zvezi s šestim odstavkom 515. člena ZGD-1 je lahko direktor javnega podjetja vsaka poslovno sposobna fizična oseba, razen oseba, ki je že član drugega organa vodenja ali nadzora te družbe; je bila pravnomočno obsojena zaradi kaznivega dejanja zoper gospodarstvo, zoper delovno razmerje in socialno varnost, zoper pravni promet, zoper premoženje, zoper okolje, prostor in naravne dobrine. Ta oseba ne sme biti član organa vodenja ali nadzora pet let od pravnomočnosti sodbe in dve leti po prestani kazni zapora; ji je bil izrečen varnostni ukrep prepovedi opravljanja poklica, in sicer dokler traja prepoved, ali je bila kot član organa vodenja ali nadzora družbe, nad katerim je bil začet stečajni postopek, pravnomočno obsojena na plačilo odškodnine upnikom v skladu z določbami zakona, ki ureja finančno poslovanje podjetij, o odškodninski odgovornosti, in sicer še dve leti po pravnomočnosti sodbe. Odlok določa še dodatne pogoje, in sicer da mora oseba imeti najmanj VII/2 stopnja izobrazbe ekonomske, pravne, organizacijske ali druge ustrezne smeri, najmanj pet (5) let delovnih izkušenj na vodstvenih delovnih mestih in izkušnje iz področja varovanja okolja in ravnanja z odpadki ter poznavanje zakonodaje iz tega področja.*

*Pravice, obveznosti in odgovornosti direktorja se podrobneje določijo s pogodbo o zaposlitvi, ki jo direktor sklene z nadzornim svetom javnega podjetja.*

*V zadnjem odstavku so določbe glede imenovanja začasnega direktorja, za primer, če direktor ni imenovan, ali iz katerega koli razloga ni direktorja (prim. npr. tudi drugi odstavek 273. člen ZGD-1).*

**43. člen**

**(odpoklic direktorja)**

Nadzorni svet odpokliče direktorja pred iztekom mandata:

* če krši tiste določbe družbene pogodbe, ki omejujejo njegova pooblastila za zastopanje v razmerju do tretjih,
* če s svojim nevestnim ali nepravilnim delom povzroči članici večjo škodo ali če zanemarja ali malomarno opravlja svoje dolžnosti, tako da nastanejo ali bi lahko nastale hujše motnje pri opravljanju dejavnosti javnega podjetja,
* če nastane kateri od razlogov, ki je po predpisih o delovnih razmerjih razlog za prenehanje pogodbe o zaposlitvi,
* če neutemeljeno ne izvršuje sklepov skupščine ali sveta ustanoviteljev,
* v drugih primerih, ki jih določa zakon.

**OBRAZLOŽITEV:**

*Ohranja se ureditev iz sedanjega 32. člena Odloka.*

*V skladu z drugim odstavkom 268. člena ZGD-1 lahko nadzorni svet odpokliče posameznega člana uprave ali predsednika:*

* *če huje krši obveznosti;*
* *če ni sposoben voditi poslov;*
* *če mu skupščina izreče nezaupnico, razen če je nezaupnico izrekla iz očitno neutemeljenih razlogov, ali*
* *iz drugih ekonomsko-poslovnih razlogov (pomembnejše spremembe v strukturi delničarjev, reorganizacija in podobno).*

*Ti primeri so zajeti z zadnjo alinejo 43. člena Odloka.*

*ZGD-1 ne ureja odstopa poslovodje družbe z omejeno odgovornostjo. V skladu s sodno prakso (npr. VSK sklep Cpg 323/2014) zadošča za vpis izbrisa zakonitega zastopnika njegova odstopna izjava (izraz volje, da ne želi več opravljati določene funkcije), ki je v konkretnem primeru edina relevantna listina, saj ima konstitutivne učinke. Ker lahko tako poslovodja z odstopno izjavo doseže prenehanje svoje funkcije, za pretrganje tega razmerja z družbo ni potrebno še delovanje skupščine oz. nadzornega sveta, v kolikor ima družba nadzorni svet.*

**44. člen**

**(prenehanje mandata)**

1. Direktorju predčasno preneha mandat:

* če izgubi poslovno sposobnost,
* če postane trajno nezmožen za opravljanje dela,
* če je s pravnomočno sodbo obsojen na nepogojno kazen zapora, daljšo od šest mesecev.

1. Direktorju preneha mandat z dnem, ko nadzorni svet ugotovi, da so nastali razlogi iz prejšnjega odstavka.

**OBRAZLOŽITEV:**

*Ohranja se ureditev iz sedanjega 33. člena Odloka.*

**XI. POSLOVNA POLITIKA IN PRAVICA DO INFORMACIJ**

**45. člen**

**(pravica do informacij)**

1. Katerakoli občina ustanoviteljica lahko kadarkoli zahteva vse informacije glede poslovanja javnega podjetja.
2. Javno podjetje je dolžno katerikoli ustanoviteljici zagotoviti informacije o poslovanju vseh gospodarskih družb, katerih družbenik je javno podjetje.

**OBRAZLOŽITEV:**

*Ustanoviteljice imajo pravico do informacij in vpogleda. Navedeni pravici pripadata vsaki ustanoviteljici.*

**[XII. FINANCIRANJE DEJAVNOSTI JAVNEGA PODJETJA](https://www.uradni-list.si/glasilo-uradni-list-rs/vsebina/93223/" \l "VII.%C2%A0FINANCIRANJE%C2%A0DEJAVNOSTI%C2%A0JAVNEGA%C2%A0PODJETJA)**

**[46. člen](https://www.uradni-list.si/glasilo-uradni-list-rs/vsebina/93223/" \l "37.%C2%A0%C4%8Dlen)**

**[(financiranje)](https://www.uradni-list.si/glasilo-uradni-list-rs/vsebina/93223/" \l "(financiranje))**

1. Dejavnosti javnega podjetja se financirajo:

* s plačili za storitve,
* s prodajo blaga in storitev na trgu,
* iz sredstev ustanoviteljic,
* iz drugih virov.

1. Občina Puconci vodi poseben proračunski sklad, na katerem se zadržujejo sredstva iz naslova plačila najemnine za javno infrastrukturo, ki jo ima javno podjetje v podnajemu. Višina sredstev, ki se zbira na tem proračunskem skladu, se določi na podlagi sprejetega sklepa ustanoviteljic, v odstotku od obračunane najemnine za javno infrastrukturo glede na vsakoletni poslovni načrt.

**OBRAZLOŽITEV:**

*Besedilo prvega odstavka je oblikovano na podlagi 8. člena ZGJS, ki določa načine financiranja javnega podjetja.*

*Pri občini Puconci je že oblikovan poseben proračunski sklad, v katerem se mesečno zbira 50% obračunane najemnine za javno infrastrukturo, ki jo ima javno podjetje v podnajemu od občin ustanoviteljic. Na podlagi te določbe v odloku, bi se v proračunu zbiralo najmanj 50% najemnine, vsakoletna višina pa se utemelji in potrdi v poslovnem načrtu podjetja.*

**[47. člen](https://www.uradni-list.si/glasilo-uradni-list-rs/vsebina/93223/" \l "38.%C2%A0%C4%8Dlen)**

**[(delovanje v skladu z zakoni)](https://www.uradni-list.si/glasilo-uradni-list-rs/vsebina/93223/" \l "(delovanje%C2%A0v%C2%A0skladu%C2%A0z%C2%A0zakoni))**

1. Javno podjetje se je, v zvezi z izvajanjem javne službe, glede pridobivanja pogodbenih izvajalcev in dobaviteljev opreme, dolžno ravnati po določbah zakona in drugih predpisih.
2. Javno podjetje mora za morebitne dejavnosti, ki niso opredeljene kot gospodarska javna služba, voditi ločeno računovodstvo v skladu z zakonom.

**OBRAZLOŽITEV:**

*V skladu z določbo 66. člena ZGD-1 je javno podjetje dolžno voditi računovodstvo po določilih zakona, ki ureja gospodarske družbe.*

**[XIII. PRAVICE, OBVEZNOSTI IN ODGOVORNOSTI JAVNEGA PODJETJA V PRAVNEM PROMETU](https://www.uradni-list.si/glasilo-uradni-list-rs/vsebina/93223/" \l "VIII.%C2%A0PRAVICE,%C2%A0OBVEZNOSTI%C2%A0IN%C2%A0ODGOVORNOSTI%C2%A0JAVNEGA%C2%A0PODJETJA%C2%A0V%C2%A0PRAVNEM%C2%A0PROMETU)**

**[48. člen](https://www.uradni-list.si/glasilo-uradni-list-rs/vsebina/93223/" \l "39.%C2%A0%C4%8Dlen)**

**(pooblastilo občin ustanoviteljic javnemu podjetju in lastništvo gospodarskih družb)**

1. Javno podjetje ima v pravnem prometu s pravnimi in fizičnimi osebami vsa pooblastila.
2. **Javno podjetje lahko, ob predhodnem soglasju skupščine, ustanovi novo gospodarsko družbo ali pridobi poslovni delež v drugi gospodarski družbi, vendar le, če postane večinski lastnik ali pridobi večino glasovalnih pravic ter če za to obstaja ekonomski interes javnega podjetja ali je družba invalidsko ali socialno podjetje.**
3. **Gospodarska družba iz prejšnjega odstavka lahko opravlja le dejavnost, ki dopolnjuje osnovno dejavnost javnega podjetja ali če poslovanje družbe prispeva k razvoju področja ravnanja z odpadki.**
4. **Javno podjetje lahko ustanovi in je član gospodarskega interesnega združenja, ki olajšuje in pospešuje dejavnosti podjetja.**
5. Občine ustanoviteljice pooblaščajo direktorja javnega podjetja, da v njihovem imenu in za njihov račun sklepa sporazume iz četrtega odstavka 7. člena tega odloka, pri čemer je dolžan pred podpisom sporazuma pridobiti **pisno** soglasje **vseh občin ustanoviteljic** za podpis sporazuma.

**OBRAZLOŽITEV:**

*Z besedilom* ***prvega odstavka*** *je določeno, da ima javno podjetje v pravnem prometu s pravnimi in fizičnimi osebami vsa pooblastila.*

***Drugi in tretji odstavek sta oblikovana na podlagi določb ZGD-1, ki ureja ustanavljanje gospodarskih družb, vendar je z odlokom dovoljeno ustanavljanje ali udeležba le v tistih družbah, ki dopolnjujejo osnovno dejavnost javnega podjetja ali če poslovanje teh družb prispeva k razvoju področja ravnanja z odpadki.***

***Četrti odstavek določa, da javno podjetje lahko ustanovi oz. je član gospodarskega interesnega združenja, cilj katerega je olajševati in pospeševati delovanje podjetja kot njegovega člana.***

***Peti*** *odstavek tega člena ureja pooblastilo občin ustanoviteljic direktorju javnega podjetja, da v njihovem imenu in za njihov račun sklepa sporazume iz četrtega odstavka 7. člena tega odloka ( t. im. pogodbeni in-house), pri čemer je dolžan pred podpisom sporazuma pridobiti soglasje vseh občin ustanoviteljic za podpis sporazuma.*

**[49. člen](https://www.uradni-list.si/glasilo-uradni-list-rs/vsebina/93223/" \l "40.%C2%A0%C4%8Dlen)**

**[(odgovornost javnega podjetja)](https://www.uradni-list.si/glasilo-uradni-list-rs/vsebina/93223/" \l "(pooblastila%C2%A0javnega%C2%A0podjetja))**

1. Javno podjetje odgovarja za svoje obveznosti z vsem svojim premoženjem.
2. Občine ustanoviteljice za obveznosti javnega podjetja ne odgovarjajo.

**OBRAZLOŽITEV:**

*V skladu s 1. odstavkom 7. člena ZGD-1 je družba odgovorna za svoje obveznosti z vsem svojim premoženjem. V skladu s členom 472. člena ZGD-1 za obveznosti d.o.o. družbeniki niso odgovorni.*

**[XIV. SPLOŠNI AKTI](https://www.uradni-list.si/glasilo-uradni-list-rs/vsebina/93223/" \l "X.%C2%A0SPLO%C5%A0NI%C2%A0AKTI)**

**[50. člen](https://www.uradni-list.si/glasilo-uradni-list-rs/vsebina/93223/" \l "42.%C2%A0%C4%8Dlen)**

**[(sklenitev Pogodbe o ustanovitvi javnega podjetja)](https://www.uradni-list.si/glasilo-uradni-list-rs/vsebina/93223/" \l "(pogodba%C2%A0o%C2%A0ustanovitvi))**

1. Na podlagi tega odloka sklenejo občine ustanoviteljice v roku **dveh mesecev** od uveljavitve tega odloka novo pogodbo o ustanovitvi javnega podjetja kot družbe z omejeno odgovornostjo (družbena pogodba), ki mora biti sklenjena v notarski obliki ali drugi obliki določeni z zakonom. Določila Pogodbe o ustanovitvi javnega podjetja ne smejo biti v nasprotju s tem odlokom in veljavno zakonodajo.
2. Predlog za vpis družbene pogodbe v sodni register poda direktor javnega podjetja.

**OBRAZLOŽITEV:**

*ZGD-1 v 474. členu določa, da se družba ustanovi s sklenitvijo družbene pogodbe (Pogodba o ustanovitvi javnega podjetja), ki jo podpišejo vsi družbeniki. Enak postopek je tudi v primeru spremembe družbene pogodbe.*

*Drugi odstavek tega člena določa obveznost direktorja javnega podjetja, da poda predlog za vpis družbene pogodbe v sodni register.*

**[XV. PREHODNE IN KONČNE DOLOČBE](https://www.uradni-list.si/glasilo-uradni-list-rs/vsebina/93223/" \l "XI.%C2%A0PREHODNE%C2%A0IN%C2%A0KON%C4%8CNE%C2%A0DOLO%C4%8CBE)**

**[51. člen](https://www.uradni-list.si/glasilo-uradni-list-rs/vsebina/93223/" \l "(prenehanje%C2%A0veljavnosti))**

**(prenehanje veljavnosti)**

Z uveljavitvijo tega odloka prenehajo veljati Odlok o ustanovitvi javnega podjetja Center za ravnanje z odpadki Puconci d.o.o. (Uradni list RS, št. 34/2008, 54/2009 in 67/2010).

**OBRAZLOŽITEV:**

*Predmetni člen določa, da z dnem uveljavitve tega odloka preneha veljati sedaj veljaven odlok z vsemi spremembami in dopolnitvami.*

**[52. člen](https://www.uradni-list.si/glasilo-uradni-list-rs/vsebina/93223/" \l "(prenehanje%C2%A0veljavnosti))**

**(predsedovanje svetu ustanoviteljic in skupščini)**

Predsedovanje svetu ustanoviteljic in skupščini se nadaljuje po vrstnem redu, kakor je bilo v veljavi na podlagi določb Odloka o ustanovitvi javnega podjetja Center za ravnanje z odpadki Puconci d.o.o. (Uradni list RS, št. 34/2008, 54/2009 in 67/2010).

**OBRAZLOŽITEV:**

*Predmetni člen določa, da se predsedovanje svetu ustanoviteljic in skupščini nadaljuje po vrstnem redu, kakor je bilo v veljavi na podlagi določb sedaj veljavnega Odloka oz. da se rotacija ne začne znova po abecednem redu, temveč se zgolj nadaljuje.*

**[53. člen](https://www.uradni-list.si/glasilo-uradni-list-rs/vsebina/93223/" \l "46.%C2%A0%C4%8Dlen)**

**[(imenovanje prvega nadzornega sveta)](https://www.uradni-list.si/glasilo-uradni-list-rs/vsebina/93223/" \l "(objava%C2%A0in%C2%A0veljavnost))**

Prvi nadzorni svet se imenuje v roku 2 mesecev **od sklenitve Pogodbe o ustanovitvi javnega podjetja (družbene pogodbe).**

Predmetni člen določa, da se prvi nadzorni svet se imenuje v roku 2 mesecev od sklenitve Pogodbe o ustanovitvi javnega podjetja (družbene pogodbe).

**[54. člen](https://www.uradni-list.si/glasilo-uradni-list-rs/vsebina/93223/" \l "46.%C2%A0%C4%8Dlen)**

**[(objava in veljavnost)](https://www.uradni-list.si/glasilo-uradni-list-rs/vsebina/93223/" \l "(objava%C2%A0in%C2%A0veljavnost))**

1. Ta odlok je sprejet, ko ga sprejmejo vsi občinski sveti občin soustanoviteljic iz tretjega odstavka 1. člena tega odloka.
2. Ta odlok se objavi v Uradnem listu Republike Slovenije, ko ga v enakem besedilu sprejmejo občinski sveti vseh občin ustanoviteljic.
3. Ta odlok začne veljati naslednji dan po objavi v Uradnem listu Republike Slovenije.

**OBRAZLOŽITEV:**

*Predmetni člen ureja objavo in veljavnost tega odloka.*

*V prvem odstavku tega člena tako določa, da je ta odlok sprejet, ko ga sprejmejo vsi občinski sveti občin soustanoviteljic iz tretjega odstavka 1. člena tega odloka.*

*Drugi odstavek tega člena določa, da se ta odlok se objavi v Uradnem listu Republike Slovenije, ko ga v enakem besedilu sprejmejo občinski sveti vseh občin ustanoviteljic.*

*Tretji odstavek tega člena pa določa, da ta odlok začne veljati naslednji dan po objavi v Uradnem listu Republike Slovenije.*

|  |  |
| --- | --- |
| Št. |  |
| Apače, dne \_\_\_\_\_\_\_\_\_\_\_\_\_\_ |  |
|  | Župan občine Apače |
|  | Andrej Steyer |
| Št. |  |
| Beltinci, dne \_\_\_\_\_\_\_\_\_\_\_\_\_\_ |  |
|  | Župan občine Beltinci |
|  | Marko Virag |
| Št. |  |
| Cankova, dne \_\_\_\_\_\_\_\_\_\_\_\_\_\_ |  |
|  | Župan občine Cankova |
|  | Danilo Kacijan |
| Št. |  |
| Črenšovci, dne \_\_\_\_\_\_\_\_\_\_\_\_\_\_ |  |
|  | Županja občine Črenšovci |
|  | Vera Markoja |
| Št. |  |
| Dobrovnik, dne \_\_\_\_\_\_\_\_\_\_\_\_\_\_ |  |
|  | Župan občine Dobrovnik |
|  | Marjan Kardinar |
| Št. |  |
| Gornja Radgona, dne \_\_\_\_\_\_\_\_\_\_\_\_\_\_ |  |
|  | Župan občine Gornja Radgona |
|  | Stanislav Rojko |
| Št. |  |
| Gornji Petrovci, dne \_\_\_\_\_\_\_\_\_\_\_\_\_\_ |  |
|  | Župan občine Gornji Petrovci |
|  | Franc Šlihthuber |
| Št. |  |
| Grad, dne \_\_\_\_\_\_\_\_\_\_\_\_\_\_ |  |
|  | Županja občine Grad |
|  | Cvetka Ficko |
| Št. |  |
| Hodoš, dne \_\_\_\_\_\_\_\_\_\_\_\_\_\_ |  |
|  | Župan občine Hodoš |
|  | Ludvik Orban |
| Št. |  |
| Kobilje, dne \_\_\_\_\_\_\_\_\_\_\_\_\_\_ |  |
|  | Župan občine Kobilje |
|  | Darko Horvat |
| Št. |  |
| Križevci, dne \_\_\_\_\_\_\_\_\_\_\_\_\_\_ |  |
|  | Župan občine Križevci |
|  | Branko Belec |
| Št. |  |
| Kuzma, dne \_\_\_\_\_\_\_\_\_\_\_\_\_\_ |  |
|  | Župan občine Kuzma |
|  | Jožef Škalič |
| Št. |  |
| Lendava, dne \_\_\_\_\_\_\_\_\_\_\_\_\_\_ |  |
|  | Župan občine Lendava |
|  | Ivan Koncut |
| Št. |  |
| Ljutomer, dne \_\_\_\_\_\_\_\_\_\_\_\_\_\_ |  |
|  | Županja občine Ljutomer |
|  | mag. Olga Karba |
| Št. |  |
| Moravske Toplice, dne \_\_\_\_\_\_\_\_\_\_\_\_\_\_ |  |
|  | Župan občine Moravske Toplice |
|  | Alojz Glavač |
| Št. |  |
| Murska Sobota, dne \_\_\_\_\_\_\_\_\_\_\_\_\_\_ |  |
|  | Župan Mestne občine Murska Sobota |
|  | Zoran Hoblaj, podžupan v začasnem upravljanju funkcije župana |
| Št. |  |
| Odranci, dne \_\_\_\_\_\_\_\_\_\_\_\_\_\_ |  |
|  | Župan občine Odranci |
|  | Ivan Markoja |
| Št. |  |
| Puconci, dne \_\_\_\_\_\_\_\_\_\_\_\_\_\_ |  |
|  | Župan občine Puconci |
|  | Ludvik Novak |
| Št. |  |
| Radenci, dne \_\_\_\_\_\_\_\_\_\_\_\_\_\_ |  |
|  | Župan občine Radenci |
|  | Roman Leljak |
| Št. |  |
| Razkrižje, dne \_\_\_\_\_\_\_\_\_\_\_\_\_\_ |  |
|  | Župan občine Razkrižje |
|  | Stanko Ivanušič |
| Št. |  |
| Rogašovci, dne \_\_\_\_\_\_\_\_\_\_\_\_\_\_ |  |
|  | Župan občine Rogaševci |
|  | Edvard Mihalič |
| Št. |  |
| Sveti Jurij ob Ščavnici, dne \_\_\_\_\_\_\_\_\_\_\_\_\_\_ |  |
|  | Župan občine Sveti Jurij ob Ščavnici |
|  | Anton Slana |
| Št. |  |
| Šalovci, dne \_\_\_\_\_\_\_\_\_\_\_\_\_\_ |  |
|  | Župan občine Šalovci |
|  | Iztok Fartek |
| Št. |  |
| Tišina, dne \_\_\_\_\_\_\_\_\_\_\_\_\_\_ |  |
|  | Župan občine Tišina |
|  | Franc Horvat |
| Št. |  |
| Turnišče, dne \_\_\_\_\_\_\_\_\_\_\_\_\_\_ |  |
|  | Župan občine Turnišče |
|  | Borut Horvat |
| Št. |  |
| Velika Polana, dne \_\_\_\_\_\_\_\_\_\_\_\_\_\_ |  |
|  | Župan občine Velika Polana |
|  | Damijan Jaklin |
| Št. |  |
| Veržej, dne \_\_\_\_\_\_\_\_\_\_\_\_\_\_ |  |
|  | Župan občine Veržej |
|  | Slavko Petovar |